title: लिग्नाइट

text: दक्षिण आर्काडु क्षेत्र - सन् 1930 में भूमिज्ञानियों का ध्यान नेवेली के लिग्नाइट की ओर गया। सन् 1943-46 के मध्य भारतीय भूवैज्ञानिक सर्वेक्षण ने इस क्षेत्र में अनेक वेधन किए, जिनसे लगभग 23 वर्ग मील के क्षेत्र में लिग्नाइट के अस्तित्व की पुष्टि हुई। तत्कालीन मद्रास प्रदेश में ईंधन तथा शक्ति के अभाव के कारण मद्रास की राज्य सरकार का ध्यान लिग्नाइट के विकास की ओर गया। सन् 1949-51 के मध्य और भी अनेक वेधन किए गए, जिनसे अनुमान लगा कि इस क्षेत्र में लिग्नाइट की मात्रा लगभग 200 करोड़ टन है तथा क्षेत्र का विस्तार लगभग 100 वर्ग मील में है। इस क्षेत्र के लगभग केंद्र में साढ़े पाँच वर्ग मील का क्षेत्र मिला है। यहाँ 20 करोड़ टन के लगभग लिग्नाइट के खनन योग्य निक्षेप प्राप्त हुए हैं जिनपर अत्यंत सुगमता एवं पूर्ण आर्थिक तथा औद्योगिक दृष्टि से कार्य किया जा सकता है। लिग्नाइट स्तर की औसत मोटाई 55 फुट है, जो 180 फुट की गहराई पर स्थित है।


title: लिग्नाइट

text: नेवेली लिग्नाइट योजना - सन् 1955 में इस योजना को पूर्ण रूपेण नवीन रूप दिया गया और केंद्रीय सरकार ने योजना के आर्थिक उत्तरदायित्व को अपने ऊपर ले लिया। मेसर्स पॉवेल डफरिन टेकनिकल सर्विसेज़ लिमिटेड से भारत सरकार ने नेवेली समायोजना के लिए अनेक सेवाएँ प्राप्त की। इस योजना के अंतर्गत प्रति वर्ष 35 लाख टन लिग्नाइट का खनन किया जाएगा। लगभग टन कच्चे लिग्नाइट का तापीय मूल्य एक टन उत्तम कोयले के समान होता है। इस प्रकार नेवेली के वार्षिक उत्पादन का लक्ष्य 14 लाख टन उत्तम कोयले के समान होगा। 35 लाख वार्षिक उत्पादन की दर के अनुसार इस क्षेत्र का संपूर्ण लिग्नाइट 57 वर्ष में समाप्त हो जाएगा। अनेक और भी निक्षेप आर्थिक एवं वाणिज्य स्तर पर शोषित किए जा सकेंगे, ऐसी संभावना है। ढाई लाख किलोवाट प्रतिस्थापित क्षमता (installed capicity) का एक तापीय शक्ति स्टेशन भी यहाँ स्थापित किया गया है, जिसके साथ एक "पश्च निपीट टरबाइन संयंत्र" (back pressure turbine plant) का भी प्रतिस्थापन किया गया।


title: लिग्नाइट

text: पलाना क्षेत्र बीकानेर (राजस्थान) - एक गहरे कत्थई वर्ण का रेज़िनी (resinous), काष्ठीय तथा पीटीय (peaty) लिग्नाइट बीकानेर के पलाना नामक स्थान में सन् 1896 में ही पाया जा चुका था। पलाना के पश्चिम में लगभग 20 मील की दूरी पर मघ नामक स्थान पर 100 फुट की गहराई में लिग्नाइट प्राप्त हुआ है। चनेरी के समीप तल से 180 फुट की गहराई पर एक अन्य स्तर पाया गया है। इस प्रकार कहा जा सकता है कि बीकानेर के लिग्नाइट स्रोत भी विचारणीय महत्व के हैं।


title: लिग्नाइट

text: शाली गंगा तथा हंडवारा (कश्मीर) - कश्मीर की करेवा संरचनाओं में प्राप्त लिग्नाइट तृतीयक युग का है। रायथान तथा लन्यालान वेसिन के शाली गंगा क्षेत्र में लिग्नाइट की चालीस लाख टन मात्रा विद्यमान है। हंडवारा क्षेत्र में 3.2 करोड़ टन लिग्नाइट है, जिस पर सुगमता से कार्य किया जा सकता है। काश्मीर घाटी स्थित करेवा वेसिन के दक्षिण-पश्चिमी भाग में भी लिग्नाइट प्राप्त होने के संकेत मिले हैं। यह निम्न कोटि का लिग्नाइट है तथा अपेक्षाकृत अशुद्ध ईंधन है, जिसमें औसतन 15% आर्द्रता, 28% वाष्पशील पदार्थ (volatile matter), 27% कार्बन तथा 30% राख होती है।


title: सांपसीढ़ी (खेल)

text: साँप-सीढ़ी (Snakes and ladders) का खेल बोर्ड पर खेला जाने वाला खेल है। प्रायः यह खेल बच्चों में बहुत लोकप्रिय है। इसका आविष्कार भारत में हुआ था। भारत में इसे 'मोक्षपातम्' या 'परम् पदम्' या 'ज्ञान चौपड़' कहते थे। पहले इसका उपयोग बच्चों को हिन्दू धर्म के मूल सिद्धान्तों की शिक्षा देने के लिये किया जाता था। अंग्रेजों ने इसे 'स्नेक्स् ऐण्ड लैडर्स्' नाम दे दिया। ऐसा विश्वास किया जाता है कि इसका आविष्कार तेरहवीं शती के सन्त ज्ञानेश्वर ने किया। किन्तु कुछ सूत्रों के अनुसार इसकी जड़ें द्वितीय शताब्दी ईसापूर्व तक जाती हैं।


title: मध्यलिंगता

text: मध्यलिंगता (Intersexuality) एक लैंगिक विकृति है। यह वह स्थिति है जब कोई प्राणी किसी एक लिंग की ओर विकसित होते-होते सहसा, किसी कारणवश, दूसरे लिंग को भी धारण कर ले। मनुष्यों में हिजड़ों (eunuchs) की यही अवस्था होती है। मनुष्यों में मध्यलिंगता की स्थिति में पुरुष एवं स्त्री का भेद करने वाले शरीरांगों एवं लक्षणों का विचित्र मिश्रण पाया जा सकता है।  आनुवंशिकविज्ञान के अनुसार ऐसी अवस्था का कारण तीन कायिक, या दैहिक क्रोमसोम समूह के साथ दो एक्स (X) क्रोमोसोमों का होना है। (गोल्डश्मिट्)। इस अनुपात के कारण मक्खियों की बाहरी आकृति नर तथा मादा का मिश्रण होती है, यद्यपि जनन से उनके शरीर में नर तथा मादा ऊतक (tissues) नहीं पाए जाते। वे आकृति में या तो नर ही होंगी, या मादा ही। ऐसे प्राणी वंध्या होते हैं। ब्रैवेल ने बतलाया है कि अंतर्लिगी की जनन ग्रंथियाँ तो एक ही प्रकार की होती हैं, किंतु कुछ या सभी सहायक अंग तथा गौण लक्षण दूसरे लिंग का निर्णय मात्र कर देते हैं उनका वास्तविक विकास हार्मोनों के प्रभाव से ही होता है। सन् 1923 में क्रिउ ने कुछ घरेलू पशुओं (बकरे, सूअर, घोड़े, चौपाए, भेड़ तथा ऊँट) की जाँच की और पाया कि उनमें मिथ्या मध्यलिंगता (pseudo-intersexuality) थी, अर्थात् कुछ में तो नारी जननांग अत्यंत संकुचित थे, कुछ में सीधे और स्पष्ट, किंतु अनपेक्षित लंबे थे, तथा कुछ में स्पष्टत: नर के समान, किंतु अपूर्ण नलिकायुक्त थे। कुछ में वृषण तथा डिंब ग्रंथियाँ भी उपस्थित थीं। पुरुषों (मनुष्यों) में कुछ को मासिक धर्म होते तथा कुछ को दूध पिलाते हुए पाया गया है। जननांग में घाव, या शल्यक्रिया, या हार्मोन प्रयोग द्वारा माध्यलिंगता उत्पन्न हो सकती हैं।


title: गिरिजा प्रसाद कोइराला

text: गिरिजा प्रसाद कोइराला (२० फ़रवरी १९२५ – २० मार्च २०१०) का जन्म उनके पिता के 'निर्वासन जीवन' के समय सहरसा, ब्रिटिश इंडिया में हुआ था। वो नेपाल के शीर्ष राजनेता एवं नेपाली कांग्रेस के पूर्वाध्यक्ष थे। वे चार बार नेपाल के प्रधानमंत्री रहे। गिरिजा प्रसाद कोइराला का राजनीतिक सफर छह दशक से भी ज्यादा लंबा रहा।


title: गिरिजा प्रसाद कोइराला

text: नेपाल को माओवादी संघर्ष से निजात दिलाने और उन्हें राजनीति की मुख्यधारा में जोड़ने में कोइराला ने अहम भूमिका निभाई। उनके करिश्मे की वजह से ही माओवादियों और सात राजनीतिक दलों के बीच 12 सूत्री समझौते का खाका तैयार करना संभव हो सका और नेपाल में हिंसा के लंबे दौर की समाप्ति हुई। इस समझौते से ही नेपाल में राजतंत्र समाप्त हुआ और देश में लोकतंत्र की स्थापना हुई।


title: गिरिजा प्रसाद कोइराला

text: कोइराला का जन्म सहरसा, ब्रिटिश इंडिया में वर्ष १९२५ में हुआ था। तब उनका परिवार वहां निर्वासन में रह रहा था। उनकी पढ़ाई-लिखाई भी भारत में ही हुई। दिल्ली विश्वविद्यालय के किरोड़ीमल कालेज से उन्होंने उच्च शिक्षा प्राप्त की। कोइराला नेपाल के उन नेताओं में से थे, जिन्होंने महात्मा गांधी के नेतृत्व में भारत छोड़ो आंदोलन में भाग लिया और इस दौरान उन्हें जेल भी जाना पड़ा। वे आजीवन भारत के साथ अच्छे संबंधों के पक्षधर रहे।


title: गिरिजा प्रसाद कोइराला

text: नेपाल में उनका परिवार बिराटनगर में रहता था। वहां उन्होंने १९४७-४८ में बिराटनगर जूट मिल के मजदूरों के हक के लिए जोरदार अभियान चलाया। यह अभियान ही उनके राजनीतिक सफर की शुरुआत रही। 1948 में उन्होंने नेपाल ट्रेड यूनियन कांग्रेस की स्थापना की और चार साल बाद नेपाली कांग्रेस के मोरङ्ग जिला प्रमुख बने।


title: गिरिजा प्रसाद कोइराला

text: नेपाल में 1959 में हुए पहले लोकतांत्रिक चुनाव में कोइराला के भाई बी. पी. कोइराला और उनकी पार्टी को जबरदस्त जीत मिली। लेकिन राजा महेन्द्र वीर विक्रम शाह के नेतृत्व वाली सरकार ने कोइराला को गिरफ्तार कर लिया। गिरिजा प्रसाद कोइराला को सात साल जेल में रहना पड़ा। 1968 में कोइराला निर्वासन में भारत चले गए। करीब ग्यारह साल बाद १९७९ में उन्होंने स्वदेश वापसी की। लगातार संघर्ष झेलते हुए १९९१ में वह प्रधानमंत्री की कुर्सी तक पहुंच गए।


title: गिरिजा प्रसाद कोइराला

text: कोइराला कुल चार बार देश के प्रधानमंत्री निर्वाचित हुए। सन् १९९१ से १९९४, १९९८ से १९९९, २००० से २००१ और २००६ से २००८ तक उन्होंने प्रधानमंत्री की कुर्सी संभाली। मई २००८ में वह अंतरिम सरकार के कार्यकारी प्रधानमंत्री भी बने। वह अपनी बेटी सुजाता कोइराला को भी देश की प्रधानमंत्री बनते देखना चाहते थे, लेकिन उनका यह सपना उनके साथ ही चला गया।


title: वेधन (निर्माण)

text: मशीनी कार्यों के सन्दर्भ में, पहले से बनाए गये किसी छिद्र को अधिक चौड़ा करने की क्रिया को वेधन (boring) कहते हैं। वेधन का उपयोग अधिक शुद्धता के साथ किसी दिये हुए व्यास का छेद निर्मित करने के लिये किया जाता है। इसका उपयोग क्रमश: बदलता हुआ व्यास वाला छेद (टेपर्ड होल) करने के लिये भी किया जाता है।


title: चङङम्पुषा कृष्ण पिल्ला

text: चडङंपुषा कृष्ण पिल्ला-(१९११-१९४८) मलयालम के एक सुप्रसिद्ध कवि थे। वे मलयालम् स्वच्छंतावाद काव्यमण्डल के सर्वाधिक लोकप्रिय कवि थे। उनकी काव्यकला की सबसे बड़ी विशेषता संगीतात्मकता है।


title: चङङम्पुषा कृष्ण पिल्ला

text: कृष्ण पिल्ला का जन्म मध्य केरल में इटप्पल्लि नामक स्थान में हुआ था। २० वर्ष की अवस्था के पूर्व ही वे समस्त केरल में लोकप्रिय हो गए। उनकी कविता का प्रमुख विषय प्रेम के कटु अनुभव से उत्पन्न भावुकतापूर्ण संघर्ष है। उन्होंने दंभ एवं विश्वासघात के विरुद्ध अभियान किया जो पर्याप्त मात्रा में फैले हुए थे। उनके गीतकाव्य और बड़ी बड़ी कविताएँ ३० से अधिक संकलनों में प्रकाशित हुई हैं।


title: चङङम्पुषा कृष्ण पिल्ला

text: 'वाष्पांजलि', 'मोहिनी', 'संकल्प कांति', 'पाटुन्न पिशाचु', 'हेमंतचंद्रिका', 'तिलोत्तमा', 'मनस्विनी' उनके कुछ संकलनों में से हैं। उनकी अत्यधिक सर्वप्रिय पुस्तक 'रमणन' है जो शोकप्रधान अभिनव ग्राम्य काव्य है। यह एक साथी कवि इटप्पल्लि राघवन पिल्ला के दु:खांत प्रेम के संबंध में लिखा गया है जबकि उसने तरुण अवस्था में ही आत्महत्या कर ली थी। 'रक्त पुष्पंङल्ल' उनकी प्रगतिशील एवं क्रांतिकारी कविताओं का संकलन है। कृष्णपिल्ला यूरोपीय भाषाओं एवं हिंदी के रोमांटिक काव्यों से अधिक प्रभावित हुए। उनका दृष्टिकोण या आदर्श अविचल नहीं था। उन्हें जीवन की विषमताओं का निश्चित बोध नहीं था। अपने मनोभावों की अभिव्यक्ति के ऊपर कठोर बौद्धिक नियंत्रण का अभाव एवं स्वच्छंद रचनाओं ने उनकी कविताओं को शक्तिहीन एवं फीका बना दिया है। किंतु निष्कपटता, मनोहर संगीतमयता, कोमलकांत पदावली एवं अभिव्यक्तियों की सुगमता से पढ़नेवाली सामान्य जनता के मध्य उन्हें प्रिय बना दिया।


title: राम प्रकाश द्विवेदी

text: डॉ॰ राम प्रकाश द्विवेदी ने सत्‍ता, व्‍यक्ति और भूमंडलीकरण-निर्मल साहित्‍य पर सांस्‍कृतिक विमर्श (आलोचना), इलेक्ट्रॉनिक मीडिया अौर सिनेमा (मीडिया अध्ययन) तथा तक्षशिला के तक्षक (कहानी संग्रह) नामक पुस्‍तकें लिखी है। इसके अतिरिक्त जापान प्रवास पर आपकी संस्मरणात्मक पुस्तक जापान जर्नल: जज़ीरे के जजमान अमेजन किंडल  पर डिजीटल रूप से प्रकाशित हो चुकी है। आपका जन्‍म फैजाबाद जिले की मिल्‍कीपुर तहसील के नेवली ग्राम में हुआ था। हिंदी भाषा, मीडिया, सिनेमा और साहित्‍य को अंतरजाल पर सुदृढ़ करने की दिशा में आप सतत सक्रिय हैं। आप तोक्यो विदेशी अध्ययन विश्वविद्यालय, जापान में अतिथि आचार्य के पद पर कार्यरत थे। आप की गतिविधियों को  पर देखा जा सकता है।फिलहाल आप दिल्ली विश्वविद्यालय में साहित्य, सिनेमा अौर मीडिया विषयों का अध्यापन कर रहे हैं। साथ ही तोक्यो स्थित अनुसंधान संस्थान सेंटर फॉर कल्चर एंड ग्लोबाल स्टडीज़  के शोध निदेशक भी हैं।


title: मंखक

text: मंखक, संस्कृत के महाकवि थे।


title: मंखक

text: कश्मीर में सिंधु और वितस्ता के संगम पर महाराज प्रवरसेन द्वारा प्रवरपुर नामक नगर बसाया गया था। यह नगर वर्तमान श्रीनगर से 125 मील उत्तर पूर्व की ओर है। यहीं महाकवि मंखक का ब्रह्मभट्ट ब्राह्मण कुल मे जन्म हुआ था। पितामह मन्मथ बड़े शिवभक्त थे। पिता विश्ववर्त भी उसी प्रकार दानी, यशस्वी एवं शिवभक्त थे। वे कश्मीर नरेश सुस्सल के यहाँ राजवैद्य तथा सभाकवि थे। मंखक से बड़े तीन भाई थे शृंगार, भृंग तथा लंक या अलंकार। तीनों महाराज सुस्सल के यहाँ उच्च पद पर प्रतिष्ठित थे।


title: मंखक

text: मंखक ने व्याकरण, साहित्य, वैद्यक, ज्योतिष तथा अन्य लक्षण ग्रंथों का ज्ञान प्राप्त किया था। आचार्य रुय्यक उनके गुरु थे। गुरु के अलंकारसर्वस्व ग्रंथ पर मंखक ने वृत्ति लिखी थी।


title: मंखक

text: मंखक की दो कृतियाँ प्रसिद्ध हैं:


title: मंखक

text: श्रीकंठचरित 25 सर्गो का ललित महाकाव्य है। इसके अंतिम सर्ग में कवि ने अपना, अपने वंश का तथा अपने समकालिक अन्य विशिष्ट कवियों एवं नरेशों का सुंदर परिचय दिया है। अपने महाकाव्य को उन्होंने अपने बड़े भाई अलंकार की विद्वत्सभा में सुनाया था। उस सभा में उस समय कान्यकुब्जाधिपति गोविंदचंद (1120 ई.) के राजपूत महाकवि सुहल भी उपस्थित थे। महाकाव्य का कथानक अति स्वल्प होते हुए भी कवि ने काव्य संबंधी अन्य विषयों के द्वारा अपनी कल्पना शक्ति से उसका इतना विस्तार कर दिया है। 'मखकोश' प्रसिद्ध नानार्थ पदों का संग्रह है। कुल 1007 श्लोकों में 2256 नानार्थपदों का निरूपण किया गया है।


title: मंखक

text: समुद्रबंध आदि दक्षिण के विद्वान टीकाकारों ने मंखक को ही "अलंकारसर्वस्व" का भी कर्ता माना है। किंतु मखक के ही भतीजे, बड़े भाई शृंगार के पुत्र जयरथ ने, जो "अलंकारसर्वस्व" के यशस्वी टीकाकार हैं, उसे आचार्य रुय्यक की कृति कहा है।


title: मंखक

text: महाराज सुस्सल के पुत्र जयसिंह ने मंखक को "प्रजापालन-कार्य-पुरुष" अर्थात धर्माधिकारी बनाया था। जयसिंह का सिंहासनारोहण 1127 ई. में हुआ। अत: मंखक की जन्मतिथि 1100 ई. के आसपास मानी जा सकती है। एक अन्य प्रमाण से भी यही निर्णय निकलता है। मंखकोश की टीका का, जो स्वयं मंखक की है, उपयोग जैन आचार्य महेंद्र सूरि ने अपने गुरु हेमचंद्र के अनेकार्थ संग्रह (1180 ई.) की "अनेकार्थ कैरवकौमुदी" नामक स्वरचित टीका में किया है। अत: इस टीका के 20, 25 वर्ष पूर्व अवश्य मंखकोश बन चुका होगा। इस प्रकार मंखक का समय 1100 से 1160 ई. तक माना जा सकता है।


title: मंगतराम जोशी 'मंगल'

text: मंगतराम जोशी 'मंगल' (1910-1944) जन्म सैंधार, बहु खंड गढवाल। उन्होंने हिंदी में काव्यरचना की। इनकी विविध कविताओं का संग्रह 'पोप पर तोप' और 'मधु' उनके जीवन काल में और 'जंगल' उनकी मृत्यु के बाद प्रकाशित हुआ है। उनकी कविताएँ बहुत समय तक कर्मभूमि, चाँद, माधुरी, विशाल भारत ओर सरस्वती में प्रकाशित होती रहीं।


title: मंझन

text: मंझन, हिंदी सूफी प्रेमाख्यान परंपरा के कवि थे। मंझन के जीवनवृत्त के विषय में उसकी एकमात्र कृति "मधुमालती" में संकेतित आत्मोल्लेख पर ही निर्भर रहना पड़ता है। मंझन ने उक्त कृति में शहएवक्त सलीम शाह सूर, अपने गुरू शेख मुहम्मद गौस एवं खिज्र खाँ का गुणानुवाद और अपने निवासस्थान तथा "मधुमालती" की रचना के विषय का उल्लेख किया है।


title: मंझन

text: मंझन ने "मधुमालती" की रचना का प्रारंभ उसी वर्ष किया, जिस वर्ष सलीम अपने पिता शेरशाह सूर की मृत्यु (952 हिजरी सन् 1545 ई0) के पश्चात् शासक बना। इसीलिए सूफी-काव्य-परंपरा के अनुसार कवि ने शाह-ए-वक्त सलीम शाह सूर की अत्युक्तिपूर्ण प्रशंसा की है। शत्तारी संप्रदायी सूफी संत शेख मुहम्मद गौस के मंझन के गुरू थे। जिनका पर्याप्त प्रभाव बाबर, हुमायूँ और अकबर तक पर भी था। बड़ी निष्ठा और बड़े विस्तार के साथ कवि ने अने इस गुरू की सिद्धियों की बड़ाई की है। उक्त उल्लेख को देखे हुए मंझन ऐतिहासिक व्यक्ति खिज्र खाँ (नौंना) के कृपापात्र जान पड़ते हैं। मंझन जाति के मुसलमान थे।


title: मंझन

text: "मधुमालती" का रचनाकाल 952 हिजरी (सन् 1545 ई0) है। इसमें कनकगिरि नगर के राजा सुरजभान के पुत्र मनोहर और महारस नगर नरेश विक्रमराय की कन्या मधुमालती की सुखांत प्रेमकहानी कही गई है। इसमें "जो सभ रस महँ राउ रस ताकर करौं बखान "कविस्वीकारोक्ति के अनुसार जो सभी रसों का राजा (शृंगार रस) है उसी का वर्णन किया गया है, जिसकी पृष्ठभूमि में प्रेम, ज्ञान और योग है।


title: मंझन

text: उनके जीवनदर्शन की मूलभित्ति ज्ञान-योग-संपन्न प्रेम है। प्रेम की जैसी असाधारण और पूर्ण व्यंजना मंझन ने की है वैसी किसी अन्य हिंदी सूफी कवि ने नहीं की। उनकी कविता प्रसादगुण युक्त है।


title: मंडन सूत्रधार

text: मंडन, महाराणा कुंभा (1433-1468 ई0) के प्रधान सूत्रधार (सुथार) तथा मूर्तिशास्त्री थे। वह वास्तुशास्त्र के प्रकाण्ड पण्डित तथा शास्त्रप्रणेता थे। इन्होंने पूर्वप्रचलित शिल्पशास्त्रीय मान्यताओं का पर्याप्त अध्ययन किया था। इनकी कृतियों में मत्स्यपुराण से लेकर अपराजितपृच्छा और हेमाद्रि तथा गोपाल के संकलनों का प्रभाव था।


title: मंडन सूत्रधार

text: मंडन सुथार केवल शास्त्रज्ञ ही नहीं थे अपितु उन्हें वास्तुशास्त्र का प्रयोगात्मक अनुभव भी था। कुंभलगढ़ का दुर्ग, जिसका निर्माण उनने 1458 ई0 के लगभग किया, उनकी वास्तुशास्त्रीय प्रतिभा का साक्षी है। यहाँ से मिली मातृकाओं और चतुर्विंशति वर्ग के विष्णु की कुछ मूर्तियों का निर्माण भी संभवतः इन्हीं के द्वारा या इनकी देखरेख में हुआ।


title: मंडन सूत्रधार

text: मंडन सुथार, मेदपाट (मेवाड़) का रहनेवाला था। इसके पिता का नाम 'षेत' या 'क्षेत्र' था जो संभवतः गुजराती था और कुंभा के शासन के पूर्व ही गुजरात से जाकर मेवाड़ में बस गया था।


title: मंडन सूत्रधार

text: काशी के कवींद्राचार्य (17वीं शती) की सूची में मंडन द्वारा रचित ग्रंथों की नामावली मिलती है। इसकी रचनाएँ ये हैं -


title: मंडन सूत्रधार

text: आपतत्व के विषय में कोई जानकारी उपलब्ध नहीं है। रूपमंडन और देवतामूर्ति प्रकरण के अतिरिक्त शेष सभी ग्रंथ वास्तु विषयक हैं। वास्तु विषयक ग्रंथों में प्रासादमंडन सबसे महत्वपूर्ण है। इसमें चौदह प्रकार ) के अतिरिक्त जलाशय, कूप, कीर्तिस्तंभ, पुर, आदि के निर्माण तथा जीर्णोद्धार का भी विवेचन है।


title: मंडन सूत्रधार

text: मंडन सूत्रधार मूर्तिशास्त्र का भी बहुत बड़ा पंडित था। रूपमंडन में मूर्तिविधान की इसने अच्छी विवेचना प्रस्तुत की है।


title: मंडन सूत्रधार

text: सूत्रधार मंडन कृत राजवल्‍लभ वास्‍तुशास्‍त्र में कुंभा के काल में दुर्गों की सुरक्षा के लिए तैनात किए जाने वाले आयुधों, यंत्रों का जिक्र आया है - संग्रामे वह़नम्‍बुसमीरणाख्‍या। सूत्रधार मंडन ने ऐसे यंत्रों में आग्‍नेयास्‍त्र, वायव्‍यास्‍त्र, जलयंत्र, नालिका और उनके विभिन्‍न अंगों के नामों का उल्‍लेख किया है - फणिनी, मर्कटी, बंधिका, पंजरमत, कुंडल, ज्‍योतिकया, ढिंकुली, वलणी, पट़ट इत्‍यादि। ये तोप या बंदूक के अंग हो सकते हैं।


title: मंडन सूत्रधार

text: वास्‍तु मण्‍डनम में मंडन ने गौरीयंत्र का जिक्र किया है। अन्‍य यंत्रों में नालिकास्‍त्र का मुख धत्‍तूरे के फूल जैसा होता था। उसमें जो पॉवडर भरा जाता था, उसके लिए निर्वाणांगार चूर्ण शब्‍द का प्रयोग हुआ है। यह श्‍वेत शिलाजीत (नौसादर) और गंधक को मिलाकर बनाया जाता था। निश्चित ही यह बारूद या बारुद जैसा था। आग का स्‍पर्श पाकर वह तेज गति से दुश्‍मनों के शिविर पर गिरता था और तबाही मचा डालता था। वास्‍तु मंडन जाहिर करता है कि उस काल में बारुद तैयार करने की अन्‍य विधियां भी प्रचलित थी।


title: मंददृष्टि

text: मंददृष्टि (Amblyopia) ऐसा विकार है जिसमें यद्यपि बाहर से नेत्र पूर्णत: स्वस्थ दिखाई देते हैं, परंतु वस्तुत: उनमें किसी भी चीज को स्पष्ट देखने की क्षमता नहीं रहती।


title: मंददृष्टि

text: यह विकार कभी-कभी जन्मजात होता है तथा कभी-कभी किसी रोग के उपद्रवस्वरूप बाद में भी उत्पन्न हो जाता है। जन्म से ही दृष्टि में कमी का होना प्राय: एक ही आँख में मिलता है। प्रधान कारण नेत्र की आवर्तन संबंधी विकृति, विषम दृष्टि है तथा इसके साथ ही साथ उस नेत्र में निकटदृष्टि एवं दूरदृष्टि विकार भी रहता है। इस कारण का विश्लेषण करने पर यह स्पष्ट हो जाता है कि दृष्टि की यह कमी जन्मजात नहीं, बल्कि बाद में ही उत्पन्न हो सकती है, क्योंकि आवर्तन संबंधी विकृति को चश्मे द्वारा ठीक न करने के कारण वस्तु का चित्र ठीक दृष्टिपटल पर नहीं बनता, जिसका फल यह होता है कि उस दृष्टिपटल (retina) से देखने का कार्य लिया ही नहीं जाता, जिसके कारण देखने के कार्य में निपुण बनना तो दूर रहा, दृष्टिपटल अपनी प्रकृतिप्रदत्त शक्ति को भी खो देता है। इस प्रकार की अवस्था को 'कार्य संलग्नता जनित मंददृष्टि' (Amblyopia Exanopsia) कहते हैं। इसलिये यह आवश्यक है कि जन्मजात या शैशवकालीन मोतियाबिंद की शल्य चिकित्सा शीध्र करा लेनी चाहिए, ताकि कार्य न करने के कारण दृष्टिपटल अपनी शक्ति न खो दे। सात या आठ वर्ष की उम्र के पश्चात् उत्पन्न दृष्टि बाधा इस प्रकार की स्थिति उत्पन्न नहीं करती।


title: मंददृष्टि

text: इस प्रकार के रोगियों में यह भी ध्यान रखना चाहिए कि पूर्ण सावधानी के साथ परीक्षा करने के पश्चात् भी चश्मा देने से आरंभ में लाभ नहीं मालूम पड़ता, बल्कि जब कुछ दिनों तक चश्मा लगा लिया जाता है तभी उससे कुछ लाभ मालूम पड़ने लगता है, क्योंकि दीर्घ काल से बेकार दृष्टिपटल धीरे धीरे ही देखने का अभ्यासी होता है।


title: मंददृष्टि

text: एकनेत्रीय मंददृष्टि बहुधा तिर्यक दृष्टि (squint) का कारण बन जाती है, क्योंकि इस अवस्था में एक नेत्र के विकृत होने के कारण द्विनेत्री दृष्टि (binocular vision) का कुछ भी महत्व नहीं रहता।


title: मंददृष्टि

text: हिस्टीरिया में होनेवाली मंददृष्टि (hysterical amblyopia) के अंदर पुतली और फंडस (fundus) तो स्वाभाविक अवस्था में रहते हैं, परंतु परीक्षा करने पर दृष्टिक्षेत्र (field of vision) में सर्पिल प्रतिबंध (spiral restriction) मिलता है।


title: मंस्टर

text: मंस्टर, जर्मनी के नॉर्थ राइन वेस्टफालिया क्षेत्र में डॉर्टमुंट-एम्स नहर का एक बंदरगाह है जो डॉर्टमुंट नगर से 32 मील उत्तर-उत्तर-पूर्व स्थित है। बालुकामय मैदान में स्थित यह प्रमुख रेलमार्ग एवं वायुमार्ग का केंद्र है। इस औद्योगिक नगर में कृषि और खनन यंत्र, शैल्पिक यंत्र, साबुन, चॉकलेट, मुद्रण यंत्र, शराब, कार्डबोर्ड, साजसज्जा, एवं इमारती सामान आदि का निर्माण हाता है। रँगाई और बुनाई यहाँ का प्रसिद्ध उद्योग है। यहाँ अनाज, लकड़ी तथा भोज्य पदार्थो का व्यापार होता है। मंस्टर में विश्वविद्यालय, वेस्टफालियन संग्रहालय एवं बड़े पादरी का आवासस्थान है। द्वितीय विश्वयुद्ध के व्यापक विनाश के पहले मंस्टर मध्यकालीन भवनों एवं सड़कों के लिये विख्यात था। 12वीं, 13वीं शताब्दी का बड़ा गिरजाघर, सेंट लैंबर्ट एवं अवर लेडी गिरजाघर, गोथिक नगर भवन तथा स्टैड्टकेलर (Stadtkeller) भवन उल्लेखनीय है जो द्वितीय विश्वयुद्ध में बुरी तरह क्षतिग्रस्त हुए थे। स्टैड्टकेलर में प्रारंभिक जर्मन चित्रकला के अमूल्य संग्रह हैं।


title: जॉन मथाई

text: डॉ जॉन मथाई भारत के शिक्षाविद, अर्थशास्त्री एवं न्यायविद् थे।


title: जॉन मथाई

text: जॉन मथाई का जन्म त्रिवेंद्रम नगर में 10 जनवरी 1886 ई को एक धनी कुटुंब में हुआ था। उनकी प्रारंभिक शिक्षा त्रिवेंद्रम में ही हुई। इसके उपरांत उन्होंने मद्रास क्रिश्चियन कालेज में शिक्षा प्राप्त की। बी ए तथा बी एल की डिग्रियाँ प्राप्त कर वे लंदन गए और ऑक्सफोर्ड विश्वविद्यालय से बी लिट् की डिग्री प्राप्त की। फिर उन्होंने डी एस-सी की डिग्री लंदन विश्वविद्यालय से प्राप्त की।


title: जॉन मथाई

text: 1910 ई से 1918 ई तक वे मद्रास हाईकोर्ट के वकील रहे। 1920 ई से 1925 ई तक मद्रास के प्रेजीडेंसी कालेज में अर्थशास्त्र के प्रोफेसर रहे। 1922 ई से 1925 ईदृ तक वे मद्रास लेजिस्लेटिव कौंसिल के तथा 1925 से 1931 तक इंडियन टैरिफ बोर्ड के सदस्य रहे। 1935 में वे कामर्शियल इंटेलिजेंस तथा स्टैटिस्टिक्स के महा निदेशक नियुक्त हुए। 10 जनवरी 1940 ई को उन्हें अवकाश प्राप्त हुआ।


title: जॉन मथाई

text: 1944 ई से 1946 ई तक टाटा संस लिमिटेड के निदेशक रहने के बाद केंद्र में परिवहन मंत्री बने। इसके बाद 1950 तक उन्होंने वित्त मंत्री का कार्यभार सम्हाला और फिर यहाँ से त्यागपत्र देकर वे पुन: टाटा संस लिमिटेड के निदेशक नियुक्त हुए। जुलाई, 1955 ई से सितंबर, 1956 ई तक वे भारतीय स्टेट बैंक के बोर्ड ऑव डाइरेक्टर्स के अध्यक्ष रहे। इसी बीच वे मुंबई विश्वविद्यालय के उपकुलपति नियुक्त हुए और फिर 1958 से 1959 तक केरल विश्वविद्यालय के उपकुलपति रहे। 1959 ई में भारत सरकार ने उन्हें पद्मविभूषण की उपाधि से विभूषित किया। उनकी मृत्यु फरवरी 1959 ई में हुई।


title: जॉन मथाई

text: डाक्टर जॉन मथाई ने ये पुस्तकें लिखी हैं :


title: जॉन मथाई

text: (1) विलेज गवर्नमेंट इन ब्रिटिश इंडिया


title: जॉन मथाई

text: (2) ऐग्रीकलचरल कोआपरेशन इन इंडिया,


title: जॉन मथाई

text: (3) एक्साइज ऐंड लिकर कंट्रोल।


title: अपकेंद्रित्र

text: अपकेंद्रित्र (Centrifuge), या मथित्र, सामान्यत: ऐसे उपकरण या मशीन को कहते हैं, जिसमें अपकेंद्री बल (centrifugal force) के उपयोग से विभिन्न घनत्व के पदार्थों का पृथक्करण किया जाता है। आजकल अपकेंद्रित की उपर्युक्त परिभाषा अधिक विस्तृत हो गई है, जिसके अनुसार ऐसी किसी भी मशीन को, जिसकी रचना इस विशेष प्रयोजन से की गई हो कि उसमें पदार्थों को केंद्राभिमुख, अपकेंद्री बल के सतत प्रभाव में रखा जा सके, अपकेंद्रित्र कहा जाता है। अपकेंद्रित्र में पदार्थों का पृथक्करण विभिन्न घनत्व के कारण होता है।


title: अपकेंद्रित्र

text: अपकेंद्रण से अपकेंद्री बल उत्पन्न होता है, जो गुरुत्वाकर्षण बल के समान होता है। केंद्राभिमुख बल का उपयोग ऐसे अनेक प्रक्रमों को त्वरित करने में प्रयुक्त किया जा सकता है, जो सामान्यत: गुरुत्वाकर्षण के अपेक्षाकृत अल्प बल पर निर्भर करते हैं। भारत तथा अन्य देशों में अपकेंद्रित्र का उपयोग बहुत समय से होता आया है। दही तथा दूध को मथकर मक्खन निकालने की क्रिया केंद्राभिमुख बल पर निर्भर करती है। केंद्राभिमुख बल की वैज्ञानिक परिभाषा न्यूटन के बल तथा गति के प्रसिद्ध नियम पर आधारित है। न्यूटन के इस नियम के अनुसार मुक्त अवस्था में, गतिशील पदार्थों में, सरल रेखा में चलने की प्रवृत्ति होती है। अत: यदि इस प्रकार के गतिशील पदार्थ को वक्र पथ पर चलने के लिये संचालित किया जाए, तो वह पदार्थ उस संचालित, अथवा नियंत्रित करनेवाले पदार्थ, अथवा वस्तु के विपरीत बल प्रयुक्त करता है। इसके फलस्वरूप गतिशील पदार्थ में उस वक्रपथ की स्पर्श रेखा की दिशा की ओर चल पड़ने की निरंतर प्रवृत्ति होती है। उदाहरणार्थ, यह सामान्य अनुभव में देखा जाता है कि वृत्त पथ में परिभ्रमण करनेवाली कोई वस्तु परिभ्रमण केंद्र से दूर बलप्रयास करती है। बलप्रयास की यह दिशा परिभ्रमण वृत्त के स्पर्शज्या पथ की ओर होती है। अत: परिभ्रमण के कोणीय वेग, वस्तु, अथवा पदार्थ के भार, अथवा वस्तु के परिभ्रमणवृत्त के अर्धव्यास, में वृद्धि होने से अपकेंद्री बल में वृद्धि होती है। अपकेंद्री बल का घूर्णन वृत्त के अर्धव्यास तथा वस्तु के भार से क्रमानुपात होता है, जबकि इसका कोणीय वेग के वर्ग से अनुपात होता है। अपकेंद्रत्रि के प्रति मिनट घूर्णन की संख्या में दुगुनी वृद्धि होने से अपकेंद्री बल में चौगुनी वृद्धि होती हैं। इसी प्रकार अपकेंद्रित्र की गति में दस गुनी वृद्धि से अपकेंद्री बल में सौ गुनी वृद्धि हो जाती है।


title: अपकेंद्रित्र

text: अपकेंद्रण की क्रिया में किसी वस्तु पर कार्य करने, अथवा प्रभाव उत्पन्न करने, वाले अपकेंद्री बल की, बहुधा वस्तु की तौल (वस्तु का भार व् गुरुत्वाकर्षण) से सीधे तुलना की जाती है। इस आधार पर अपकेंद्री बल को गुरुत्व के गुणज रूप में व्यक्त किया जाता है। गुरुत्व के लिये g अक्षर को प्रतीक माना जाता है, अत: अपकेंद्री बल को संक्षेप में g के गुणज में लिखा जाता है। यदि अपकेंद्रित्र में कोई वस्तु 600 घूर्णन प्रति मिनट की गति से घूर्णन कर रही हो तथा घूर्णनवृत्त का अर्धव्यास 3.84 इंच अथवा 10 सेंटीमीटर हो, तो इस परिस्थिति में जनित होनेवाला अपकेंद्री बल गुरुत्व का 41 गुना होता है। आधुनिक एवं विशेष प्रकार के अपकेंद्रित में गुरुत्व का लाख गुना अपकेंद्री बल उत्पन्न किया जा सकता है।


title: अपकेंद्रित्र

text: आधुनिक अपकेंद्रित धातुनिर्मित एक ऐसा पात्र होता है जिसमें घूर्णन करनेवाला भाग विद्युन्मोटर की स्थिर धुरी से जुड़ा हुआ होता है। अत: विद्युन्मोटर के चलने पर अपकेंद्रित्र का घूर्णन करनेवाला भाग भी विद्युन्मोटर की गति से घूर्णित होने लगता है। घूर्णन की गति विघुत् की धुरी के घूर्णन के समान होती है। पूर्व समय में अपकेंद्रित में घूर्णन हाथ से उत्पन्न किया जाता था। आजकल भी घरेलू उपयोग में अपकेंद्रित्र के घूर्णन के लिये शारीरिक श्रम का उपयोग होता है। आधुनिक अति तीव्र गति से घूर्णित होनेवाले उपकेंद्रित्र में विद्युन्मोटर के स्थान पर वायु टरबाइन का उपयोग होने लगा है। अपकेंद्रित्र के घूर्णन करनेवाले भाग को रोटर कहा जाता है। इसका आकार कटोरी के समान, अथवा उल्टे प्याले के समान होता है। इसमें द्रव अथवा अन्य वस्तु को अपकेंद्रित्र नली में, अथवा सीधे कटोरी में, अपकेंद्रण के लिये रखा जाता है। अपकेंद्रण कार्य में अपकेद्रित्र में अनावश्यक एवं हानिकर कंपन उत्पन्न न हो, इसके लिये आवश्यक होता है कि वस्तु से पूरित रोटर पूर्ण रूप से संतुलित हो। इसके लिये वस्तु के संपूर्ण भार को घूर्णन धूरी के चारों ओर समान रूप से वितरित रखना पड़ता है। आदर्श परिस्थिति में इस व्यवस्था से मूल बलों का परिणामी शून्य के बराबर होता है।


title: अपकेंद्रित्र

text: अपकेंद्रण में द्रवों की, विशेषकर ऐसे द्रवों की जिनमें ठोस पदार्थ के सूक्ष्म कण निलंबित हों अथवा जिनमें अमिश्रणीय द्रव की गोलिकाएँ अथवा दोनों ही विद्यमान हों, अपकेंद्रण प्रवृत्ति विशेष महत्व की होती है। ठोस पदार्थ के सूक्ष्म कण, जल तथा तेल से बने पायस से तीनों वस्तुओं का पृथक्करण सरलता से किया जा सकता है। अपकेंद्रण में उत्पन्न होनेवाले अपकेंद्री बल की तुलना में गुरुत्व बल अत्यंत अल्प होता है। अपकेंद्री बल के क्षेत्र में, द्रव पदार्थ घूर्णन अक्ष से अधिक से अधिक दूरी पर विपरीत होने का प्रयत्न करता है, जिससे द्रव अपकेंद्रित्र के घूर्णन पात्र के बाहरी किनारें के समीप समान मोटाई में स्थित हो जाता है। इस प्रकार पात्र में अक्ष से लेकर द्रव तक समान रूप में फैला हुआ मुक्त स्थान उत्पन्न हो जाता है, जो कि रंभाकार होता है। इस प्रकार अपकेंद्रण की क्रिया के द्वारा निलंबित करनेवाले द्रव से अपेक्षाकृत अधिक घनत्ववाले, निलंबित सूक्ष्मकण परिभ्रमण पात्र की परिधि में एकत्रित हो जाते हैं तथा निलंबन करनेवाले द्रव से कम घनत्व के निलंबित सूक्ष्मकण पात्र के स्थल पर एकत्रित हो जाते हैं। उपर्युक्त पृथक्करण कितना शीध्र होगा, यह केंद्राभिमुख बल की तीव्रता, निलंबित करनेवाले द्रव तथा निलंबित सूक्ष्म कणों के घनत्व के अंतर, द्रव की श्यानता, निलंबित सूक्ष्म कणों के आकार तथा परिमाण और कणों की सांद्रता तथा अनेक वैद्युत प्रभार के स्तर पर निर्भर करता है।


title: अपकेंद्रित्र

text: अपकेंद्रित्र के अनेक औद्योगिक उपयोग हैं। इससे विभिन्न वस्तुओं का पृथक्करण ही नहीं वरन् कपड़ों को सुखाने जैसे कार्य भी किए जाते हैं। अपकेंद्रण बल के उपयोग से पिघली हुई धातुओं से विभिन्न मोटाई के पाइपों एवं नलियों का निर्माण होता है। अपकेंद्रित्र उपयोग चीनी के कारखानों में चीनी के क्रिस्टलों से जल को दूर करने में किया जाता है। अमोनियम सल्फेट सदृश उर्वरक के निर्माण में जल की अवांछित मात्रा इसी से निकाली जाती है। दूध से मक्खन अपकेंद्रित्र से पृथक किया जाता है। आजकल औद्योगिक कारखानों में निरंतर प्रवाहवाले अपकेंद्रित्रों का उपयोग होता है जिनमें पृथक्करण सतत रूप से चलता रहता है। जैव विज्ञान एवं रसायन की प्रयोगशालाओं में अपकेंद्रित्र एक अनिवार्य उपकरण बन गया है। चिकित्सा क्षेत्र में अत्यंत सूक्ष्म विषाणु एवं अन्य जीवाणुओं को अपकेंद्रित्र के उपयोग से पृथक् करना संभव हो गया है। रासायनिक विश्लेषण में अति तीव्र घूर्णनवाले अपकेंद्रित्र के उपयोग से अति सूक्ष्म कणों के अवसादन की गति तथा अवसादन साम्यावस्था का अनुमापन संभव हो सका है। सामान्यत: 20,000 घूर्णन प्रति मिनट से अधिक घूर्णन करनेवाले अपकेंद्रित्रों को अल्ट्रासेंट्रीफ्यूज, या द्रुत अपकेंदित्र, कहते हैं। ऐसे अपकेंद्रित्र जैव विज्ञान, चिकित्सा तथा रसायन से संबंधित अन्वेषण कार्यों में विशेष महत्व के हैं।


title: मधुकरसाह बुन्देला

text: राजा मधुकरसाह बुंदेला के पिता प्रतापरुद्र या रुद्रप्रताप ने ओड़छा नगर की नींव डाली। मधुकरसाह ने सत्तारूढ़ होकर आस-पास की छोटी छोटी बस्तियों को अपने अधिकार में कर लिया। स्वाभिमान के कारण इसने मुगल सम्राट् अकबर के विरुद्ध विद्रोह कर दिया। अकबर ने इसके विरुद्ध सादिक खॉ हर्वी और राजा आसकरण को भेजा। युद्ध में परास्त होकर मधुकर ने आत्मसमर्पण कर दिया। जब मालवा का सेनाध्यक्ष शहाबुद्दीन अहमद खाँ मिर्जा कोका के साथ दक्षिण की चढ़ाई पर नियुक्त हुआ, तो इसे भी साथ भेजा गया, किंतु इसने अजीज कोका का साथ नहीं दिया। इसपर शहाबुद्दीन अहमद खाँ ने इसे दंड देना निश्चित किया। बाद में यह पुन: राजा आसकरन की मध्यस्थता से राजी हुआ। लेकिन सेना के पास पहुँचते ही जैसे इसमें फिर से उन्माद आया और यह भाग खड़ा हुआ। इसकी सारी संपत्ति लूट ली गई। किसी प्रकार फिर दरबार में आया और राजकुमार की सेवा में नियुक्त हुआ। 1592 में इसकी मृत्यु हो गई।


title: मध्यनूतन युग

text: मध्यनूतन युग (Miocene epoch) पृथ्वी के भूवैज्ञानिक इतिहास का एक भूवैज्ञानिक युग है जो आज से लगभग 2.303 करोड़ वर्ष पहले आरम्भ हुआ और 53.33 लाख वर्ष पहले तक चला। यह नियोजीन कल्प (Neogene) का आरम्भिक युग था। इस से पहले पेलियोजीन कल्प (Paleogene) का ओलिगोसीन युग (Oligocene) था और इसके बाद अतिनूतन युग (Pliocene), शुरु हुआ। मध्यनूतन युग के शैलसमूह पृथ्वी पर बिखरे हुए पाए जाते हैं, जिनसे यह विदित होता है कि ये किसी बड़े जलसमूह या समुद्र में नहीं बने हैं, अपितु छोटी छोटी झीलों में इनका निक्षेपण हुआ है। इसका मुख्य कारण पृथ्वी के धरातल का शनै: शनै: ऊँचा होना है। यूरोप में ऐल्पस् और एशिया में हिमालय के प्रकट हो जाने से, वहाँ का जलसमूह या तो सूख गया था, या छोटी छोटी झीलों में परिवर्तित हो गया, जिसके फलस्वरूप इस कल्प के शैलसमूहों का समस्तरक्रम (homotaxis) केवल उनमें पाए जानेवाले जीवाश्मों के द्वारा हो सकता है।


title: मध्यनूतन युग

text: यद्यपि इस समय का जलवायु शीतोष्ण था, फिर भी कुछ पौधों, जैसे सीनामोमम (Cinnamomum), के कहीं कहीं पर मिलने से यह मालूम होता है कि जलवायु समशीतोष्ण भी था। इस कल्प की वनस्पति में बाँज़, एल्म (elm), भुर्ज (birch), बीच (beech), ऐल्डर (alder), होली (holly), आइवी (ivy) आदि मुख्य थे। अकेशरुकी में प्रवाल और एकाइनॉड विशेष रूप से उल्लेखनीय हैं। मध्यनूतन कल्प के फॉसिलों में स्तनधारियों की संख्या अत्यधिक थी। इनमें सूँड़वाले जीव, जैसे मैस्टोडॉन तथा डाइनोथेरियम भी थे। घोड़ों का विकास चरम सीमा पर पहुँच चुका था।


title: मध्यनूतन युग

text: मध्यनूतन कल्प के शैलसमूह यूरोप, एशिया, ऑस्टे्रलिया, न्यूज़ीलैंड, उत्तरी एवं दक्षिणी अमरीका, मेक्सिको और उत्तरी अफ्रीका में पाए जाते हैं। समय के अनुसार इनका वर्गीकरण पाँच अवधियों में किया जाता है। भारत में कल्प अक्षारजलीय निक्षेप से, जो शिवालिक प्रणाली के अंतर्गत हैं, निरूपित होता है। इस युग की शिलाएँ सिंध, बलुचिस्तान, कश्मीर, पंजाब, हिमाचल, प्रदेश एवं असम में स्थित हैं। सिंध में गजशैल समूह, बलूचिस्तान में बुग्ती शैलस्तर, कश्मीर और पंजाब में मरी श्रेणी, शिमला में दगशाई और कसौली श्रेणी तथा असम में सूर्मा श्रेणी इसी कल्प के शैलस्तर हैं। इस युग के आरंभ में आग्नेय उद्भेदन भी हुए, जिनके उदाहरण भारत के उत्तरपश्चिमी भागों में मिलते हैं।


title: मध्ययुग

text: यूरोपीय इतिहस के सन्दर्भ में, 5वीं शताब्दी से लेकर 15वीं शताब्दी की कालावधि कि मध्य युग (मिडिल एज़) कहा जाता है। रोमन साम्राज्य के पतन के उपरान्त, पाश्चात्य सभ्यता एक हजार वर्षों के लिये उस युग में प्रविष्ट हुई, जो साधारणतया मध्ययुग (मिडिल एजेज) के नाम से विख्यात है। ऐतिहासिक रीति से यह कहना कठिन है कि किस किस काल अथवा घटना से इस युग का प्रारम्भ और अन्त होता है। मोटे तौर से मध्ययुग का काल पश्चिमी यूरोप में पाँचवीं शताब्दी के प्रारम्भ से पंद्रहवीं तक कहा जा सकता है।


title: मध्ययुग

text: तथाकथित मध्ययुग में एकरूपता नहीं है और इसका विभाजन दो निश्चित एवं पृथक् युगों में किया जा सकता है। 11वीं शताब्दी के पहले का युग सतत संघर्षों, अनुशासनहीनता, तथा निरक्षरता के कारण 'अंधयुग' कहलाया, यद्यपि इसमें भी यूरोप को रूपांतरित करने के कदम उठाए गए। इस युग का प्रारंभ रोमन साम्राज्य के पश्यिमी यूरोप के प्रदेशों में, बर्बर गोथ फ्रैंक्स वैंडल तथा वरगंडियन के द्वारा स्थापित जर्मन साम्राज्य से होता है। यहाँ तक कि शक्तिशाली शार्लमेन (742-814) भी थोड़े ही समय के लिये व्यवस्था ला सका। शार्लमेन के प्रपौलों की कलह तथा उत्तरी स्लाव और सूरासेन के आक्रमणों से पश्चिमी यूरोप एक बार फिर उसी अराजकता को पहुँचा जो सातवीं और आठवीं शताब्दी में थी। अतएव सातवीं और आठवीं शताब्दी का ईसाई संसार, प्रथम शताब्दी के लगभग के ग्रीक रोम जगत् की अपेक्षा सभ्यता एवं संस्कृति की निम्न श्रेणी पर था। गृहनिर्माण विद्या के अतिरिक्त, शिक्षा, विज्ञान तथा कला किसी भी क्षेत्र में उन्नति नहीं हुई थी। फिर भी अंधयुग उतना अंध नहीं था, जितना बताया जाता है। ईसाई भिक्षु एवं पादरियों ने ज्ञानदीप को प्रज्वलित रखा।


title: मध्ययुग

text: 11वीं शताब्दी के अंत से 15वीं शताब्दी तक के उत्तर मध्य युग में मानव प्रत्येक दिशा में उन्नतिशील रहा। राष्ट्रीय एकता की भावना इंग्लैंड में 11वीं शताब्दी में, तथा फ्रांस में 12वीं शताब्दी में आई। शार्लमैन के उत्तराधिकारियों की शिथिलता तथा ईसाई चर्च के अभ्युदय ने, पोप को ईसाई समाज का एकमात्र अधिष्टाता बनने का अवसर दिया। अतएव, पोप तथा रोमन सम्राट् की प्रतिस्पर्धा, पावन धर्मयुद्ध, विद्या का नियंत्रण तथा रोमन केथोलिक धर्म के अंतर्राष्ट्रीय स्वरूप इत्यादि में इस प्रतिद्वंद्विता का आभास मिलता है।


title: मध्ययुग

text: 13वीं शताब्दी के अंत तक राष्ट्रीय राज्य इतने शक्तिशाली हो गए थे कि चर्च की शक्ति का ह्रास निश्चित प्रतीत होने लगा। नवीं शताब्दी से 14वीं शताब्दी तक, पश्चिमी यूरोप का भौतिक, राजनीतिक तथा सामाजिक आधार सामंतवाद था, जिसके उदय का कारण राजा की शक्तियों का क्षीण होना था। समाज का यह संगठन भूमिव्यवस्था के माध्यम से पैदा हुआ। भूमिपति सामंत को अपने राज्य के अंतर्गत सारी जनता का प्रत्यक्ष स्वामित्व प्राप्त था। मध्ययुग नागरिक जीवन के विकास के लिये उल्लेखनीय है। अधिकांश मध्ययुगीन नगर सामंतों की गढ़ियों, मठों तथा वाणिज्य केंद्रों के आस पास विकसित हुए। 12वीं तथा 13वीं शताब्दी में यूरोप में व्यापार की उन्नति हुई। इटली के नगर विशेषतया वेनिस तथा जेनोआ पूर्वी व्यापार के केंद्र बने। इनके द्वारा यूरोप में रूई, रेशम, बहुमूल्य रत्न, स्वर्ण तथा मसाले मँगाए जाते थे। पुरोहित तथा सामंत वर्ग के समानांतर ही व्यापारिक वर्ग का ख्याति प्राप्त करना मध्ययुग की विशेषताओं में है। इन्हीं में से आधुनिक मध्यवर्ग प्रस्फुटित हुआ। मध्ययुग की कला तथा बौद्धिक जीवन अपनी विशेष सफलताओं के लिये प्रसिद्ध है। मध्ययुग में लैटिन अंतरराष्ट्रीय भाषा थी, किंतु 11वीं शताब्दी के उपरांत वर्नाक्यूलर भाषाओं के उदय ने इस प्राचीन भाषा की प्राथमिकता को समाप्त कर दिया। विद्या पर से पादरियों का स्वामित्व भी शीघ्रता से समाप्त होने लगा। 12वीं और 13वीं शताब्दी से विश्वविद्यालयों का उदय हुआ। अरस्तू की रचनाओं के साथ साथ, कानून, दर्शन, तथा धर्मशास्त्रों का अध्ययन सर्वप्रिय होने लगा। किंतु वैज्ञानिक साहित्य का सर्वथा अभाव था। भवन-निर्माण-कला की प्रधानता थी, जैसा वैभवशाली चर्च, गिरजाघरों तथा नगर भवनों से स्पष्ट है। भवननिर्माण की रोमन पद्धति के स्थान पर गोथिक पद्धति विकसित हुई। आधुनिक युग की अधिकांश विशेषताएँ उत्तर मध्ययुग के प्रवाहों की प्रगाढ़ता है।


title: मनशेरजी खरेघाट

text: पारसी समुदाय के पथप्रदर्शक मनशेरजी पेस्तनजी खरेघाट ( Mancherji Pestanji Khareghat) का जन्म दिसंबर, 1864 में हुआ था। आप बचपन से ही बड़े मेधावी थे। मुख्य रूप से गणित की समस्याओं को हल करके आपने अपनी कुशलता का परिचय दिया। मैट्रीकुलेशन की परीक्षा में आप 13 वर्ष की उम्र में ही उत्तीर्ण हो गए और तत्पश्चात् कालेज की पढ़ाई छोड़कर इंडियन सिविल सर्विस की परीक्षा के लिये अपने को तैयार किया। इनाम और छात्रवृत्ति प्राप्त करते हुए आपने गौरवपूर्ण ढंग से 1882 में उस परीक्षा में सफलता प्राप्त की और वकालत की पढ़ाई को जारी रखा। न्यायालयों में जाते समय आपने देखा कि एक स्त्री ने अपने पति की हत्या का प्रयास किया जिसके लिये उसे प्राणदंड की सजा दी गई। इसे देखकर आपने अपने पिता को लिखा कि मेरे विचार से "यह प्राणदंड की आज्ञा निर्दयतापूर्ण न्याय" है।


title: मनशेरजी खरेघाट

text: भारत लौटने पर आप सहायक कलेक्टर, मैजिस्टे्रट, सहायक न्यायाधीश और सेशन न्यायाधीश के रूप में क्रमश: थाना, बस्ती बरौंच और शिकारपुर में रहे। जब आप रत्नगिरि में में सेशन न्यायाधीश थे, आप बंबई के उच्च न्यायालय की बेंच पर आसीन किए गए। परंतु आप शीघ्र ही छुट्टी पर चले गए जिसका प्रमुख कारण प्राणदंड की सजा के प्रति अपनी अनिच्छा प्रकट करना था। आप पुन: रत्नगिरि के सेशन जज बना दिए गए जहाँ आप संन्यासी की भाँति धार्मिकतापूर्ण जीवन व्यतीत करने के कारण सबके द्वारा पूजित तथा प्रशंसित हुए। गरीब जनता के लिये आपके हृदय में जो स्नेह था उसके कारण उनकी सेवा करने के लिये आपने अवकाशप्राप्ति की उम्र तक पहुँचने के पूर्व ही सरकारी नौकरी से त्यागपत्र दे दिया। पारसी पंचायत के "बोर्ड ऑव ट्रस्टी" के सभापति के रूप में आप जीवन के अंतिम दिनों तक कार्य करते रहे।


title: मनसूर

text: मनसूर अबू जाफर अब्दुल्लाह दिन मुहम्मद, दूसरे अब्बासी खलीफा, (754 ई -- 775 ई) ने अब्बासी शासन को दृढ़ बनाने के अतिरिक्त अपनी राजधानी के लिये बगदाद का निर्माण कराया। प्रसिद्ध बरमकी वज़ीर खालिद बिन बरमक उसका मुख्य परामर्शदाता था।


title: मनियार सिंह

text: मनियार सिंह हिन्दी के कवि है।


title: मनियार सिंह

text: मनियारसिंह जन्म वाराणसी में संवत् 1807 विक्रमी के लगभग हुआ। इनके पिता का नाम श्यामसिंह था। "हनुमत् छबीसी" नामक रचना से ज्ञात होता है कि इन्होंने कुछ समय बलिया में भी बिताया था। रामचंद्र पंडित इनके प्रमुख आश्रयदाता और कृष्णलाल इनके काव्यगुरु थे। रचनाओं में कवि ने कहीं-कहीं "यार" उपनाम का भी प्रयोग किया है।


title: मनियार सिंह

text: अब तक इनके कुल चार ग्रंथ उपलब्ध हुए हैं--


title: गुरुनाथ विद्यानिधि

text: गुरुनाथ विद्यानिधि (1862–1931) संस्कृत के विद्वान थे। उनका जन्म वर्तमान बंगलादेश के ढाका जिले के विक्रमपुर गाँव में हुआ था। उन्होने कई ग्रन्थों की रचना की जो संस्कृत विद्वानों एवं शोधार्थियों के लिये बहुत महत्वपूर्ण हैं। मुग्धवोध व्याकरण, मित्रलाभ, अमरकोश, साहित्य दर्पण, तथा छन्द मंजरी आदि उनकी प्रसिद्ध कृतियाँ हैं।


title: खाचरियावास

text: कुल परिवारों की संख्या 1127 है। गाँव में 0-6 आयु वर्ग के बच्चों की आबादी 977 है जो गाँव की कुल जनसंख्या का 14.33 % है। गाँव का औसत लिंग अनुपात 961 है जो राजस्थान राज्य के औसत 928 से अधिक है। जनगणना के अनुसार खाचरियावास के लिए बाल लिंग अनुपात 879 है, जो राजस्थान के औसत 888 से कम है।


title: खाचरियावास

text: सीकर से दक्षिण दिशा में 27.239863, 75.289339 निर्देशांक पर स्थित है। ग्राम का कुल क्षेत्रफल 1279 हेक्टेयर है।  खाचरियावास सीकर जिले की दांतारामगढ़ तहसील का एक गाँव है! यह एक मध्यम विकाशशील गाँव है ! इस गाँव को भैरो सिंह शेखावत,बिशनसिंह शेखावत,जितेंद्र सिंह शेखावत,राजेन्द्र सिंह शेखावत खाचरियावास और प्रताप सिंह खाचरियावास के गाँव के नाम से भी जान जाता है !


title: खाचरियावास

text: इस गाँव में हिन्दू और मुसलमान और जैन धर्मो के लोग निवास करते है! यहाँ पर लगभग सभी जातियों के लोग रहते है ! इस गाँव में सब से ज्यादा राजपुत जाति के लोग है, इसके अतिरिक्त जाट, ब्रह्मण, मीणा, हीर, रैगर, नायक, बलाई आदि जातियों के लोग रहते है !


title: खाचरियावास

text: यह गाँव मुख्यतया कृषि प्रधान गाँव है, गाँव की ज़मीन का ६० फ़ीसदी भाग मैदानी है और शेष भाग रेगिस्तानी है ! कृषि मैदान और रेगिस्तान दोनों भागो में की ज़ाती है ! गाँव के दक्षिणी भाग में एक छोटा जंगल है !


title: खाचरियावास

text: शिक्षा की दृष्टि से भी यह एक विकसित क्षेत्र है, इस गाँव में छह राजकीय प्राथमिक विद्यालय, एक राजकीय बालिका माध्यमिक विद्यालय, एक राजकीय उच्च माध्यमिक विद्यालय एवं चार निजी उच्च माध्यमिक विद्यालय है !


title: खाचरियावास

text: यहाँ एक विकसित राजकीय रेफेरल चिकित्सालय है ! यह अस्पताल आस-पास के क्षेत्र में सबसे बड़ा अस्पताल है, यहाँ पर अन्य सभी गाँवों के छोटे अस्पतालों से मरीज़ रेफर किये जाते है !


title: खाचरियावास

text: यातायात की यहाँ पर काफी अच्छी सुविधाए है ! जयपुर और सीकर का मिडवे होने से यहाँ पर रोडवेज़ और निजी बसों की अच्छी सुविधाए है सड़को की हालत भी अच्छी है !


title: खाचरियावास

text: मंदिरों एवं धार्मिक स्थल भी गाँव महत्वपूर्ण स्थान रखते है ! यहाँ मुख्यतया हनुमान जी, शिव जी और ठाकुर जी के मंदिर है !


title: खाचरियावास गाँव

text: खाचरियावास सीकर जिले की दांतारामगढ़ तहसील का एक गाँव है! यह एक मध्यम विकाशशील गाँव है ! इस गाँव को भैरो सिंह शेखावत और प्रताप सिंह खाचरियावास के गाँव के नाम से भी जान जाता है !


title: खाचरियावास गाँव

text: इस गाँव में हिन्दू और मुसलमान और जैन धर्मो के लोग निवास करते हैं! यहाँ पर लगभग सभी जातियों के लोग रहते हैं ! इस गाँव में सब से ज्यादा जाट जाति के लोग है, इसके अतिरिक्त राजपूत, ब्रह्मण, मीणा, हीर, रैगर, नायक, बलाई आदि जातियों के लोग रहते हैं !


title: खाचरियावास गाँव


title: खाचरियावास गाँव


title: खाचरियावास गाँव

text: यहाँ एक विकसित राजकीय रेफेरल चिकित्सालय है ! यह अस्पताल आस-पास के क्षेत्र में सबसे बड़ा अस्पताल है, यहाँ पर अन्य सभी गाँवों के छोटे अस्पतालों से मरीज़ रेफर किये जाते हैं !


title: खाचरियावास गाँव

text: यातायात की यहाँ पर काफी अच्छी सुविधाए हैं ! जयपुर और सीकर का मिडवे होने से यहाँ पर रोडवेज़ और निजी बसों की अच्छी सुविधाए हैं ! सड़को की हालत भी अच्छी है !


title: खाचरियावास गाँव

text: मंदिरों एवं धार्मिक स्थल भी गाँव महत्वपूर्ण स्थान रखते हैं ! यहाँ मुख्यतया हनुमान जी, शिव जी और ठाकुर जी के मंदिर है !


title: स्काइफायर

text: स्काइफायर विण्डोज़ मोबाइल तथा सिम्बियन प्रचालन तन्त्र युक्त मोबाइल फोनों के लिये एक वेब ब्राउजर है। यह एक यूनिकोड मित्र ब्राउजर है जो कि फोन में हिन्दी समर्थन (हिन्दी फॉण्ट अथवा हिन्दी लेआउट इंजन) न होने पर भी हिन्दी साइटों को पूर्णतः सही तरीके से दिखाता है। जून २०१० से स्काइफायर ने अपनी सेवायें केवल अमेरिका तथा कनाडा में सीमित कर दी हैं। दो तरीके हैं:- पहला तरीका अधिक सुविधाजनक रहता है।


title: बदरीनारायण चौधरी 'प्रेमघन'

text: बदरीनारायण चौधरी उपाध्याय "प्रेमघन" (1 सितम्बर 1855 ई०-फाल्गुन शुक्ल 14, संवत् 1978 ) हिन्दी साहित्यकार थे। भारतेन्दु मण्डल में गिने जाने वाले प्रेमघन ने हिंदी और संस्कृत के प्रचार-प्रसार में योगदान किया।


title: बदरीनारायण चौधरी 'प्रेमघन'

text: आपका जन्म भाद्र कृष्ण षष्ठी, संवत् 1912 तदनुसार 1 सितम्बर 1855 ई० को दत्तापुर, आजमगढ़ में हुआ था। पिता पं॰ गुरुचरणलाल उपाध्याय कर्मनिष्ठ तथा विद्यानुरागी ब्राह्मण थे। आप सरयूपारीण ब्राह्मण कुलोद्भूत भारद्वाज गोत्रीय खोरिया उपाध्याय थे।


title: बदरीनारायण चौधरी 'प्रेमघन'

text: इनकी माता ने मीरजापुर में हिंदी अक्षरों का ज्ञान कराया। फ़ारसी की शिक्षा का आरम्भ भी घर पर करा दिया गया। अंग्रेजी शिक्षा के लिए आप गोंडा (अवध) भेजे गए। यहाँ आपका सम्पर्क अयोध्यानरेश महाराज सर प्रतापनारायण सिंह (ददुआ साहेब), महाराज उदयनारायण सिंह, लाला त्रिलोकी नाथ प्रभृत ताल्लुकेदारों से हुआ। इस संसर्गज गुण से आपको मृगया, गजसंचालन, निशानेबाजी, घोड़ासवारी आदि ताल्लुकदारी शौकों में रुचि हुई। उच्च शिक्षा पाने के लिए संवत् 1924 में फैजाबाद चले आए। पैतृक व्यवसाय और रियासत के प्रबन्ध के लिए मीरजापुर आ जाना पड़ा।


title: बदरीनारायण चौधरी 'प्रेमघन'

text: चौधरी गुरुचरणलाल विद्याव्यसनी थे। उन्होंने अंग्रेजी, हिंदी और फारसी के साथ ही साथ संस्कृत की शिक्षा की व्यवस्था की तथा पं॰ रामानन्द पाठक को अभिभावक शिक्षक नियुक्त किया। पाठक जी काव्यमर्मी एवं रसज्ञ थे। इनके साहचर्य से कविता में रुचि हुई। इन्हीं के उत्साह और प्रेरणा से पद्यरचना करने लगे। संपन्नता और यौवन के संधिकाल में आपका झुकाव संगीत की ओर हुआ और ताल, लय, राग, रागिनी का आपको परिज्ञान हो गया, विशेषत: इसलिए कि वे रसिक व्यक्ति थे और रागरंग में अपने को लिप्त कर सके थे। संवत् 1928 में कलकत्ते से अस्वस्थ होकर आए और लम्बी बीमारी में फँस गए। इसी बीमारी के दौरान में आपकी पं॰ इन्द्र नारायण सांगलू से मैत्री हुई। सांगलू जी शायरी करते थे और अपने मित्रों को शायरी करने के लिए प्रेरित भी करते। इस संगत से नज़्मों और गजलों की ओर रुचि हुई। उर्दू-फारसी का आपको गहरा ज्ञान था ही। अस्तु, इन रचनाओं के लिए "अब्र" (तखल्लुस) उपनाम रखकर गजल, नज्म और शेरों की रचना करने लगे। सांगलू के माध्यम से आपकी भारतेन्दु बाबू, हरिश्चन्द्र से मैत्री का सूत्रपात हुआ। धीरे धीरे यह मैत्री इतनी प्रगाढ़ हुई कि भारतेन्दु जी के रंग में प्रेमघन जी पूर्णतया पग गए, यहाँ तक कि रचनाशक्ति, जीवनपद्धति और वेशभूषा से भी भारतेन्दु जीवन अपना लिया।


title: बदरीनारायण चौधरी 'प्रेमघन'

text: वि. सं. 1930 में प्रेमधन जी ने "सद्धर्म सभा" तथा 1931 वि. सं. "रसिक समाज" की मीरजापुर में स्थापना की। संवत् 1933 वि. में "कवि-वचन-सुधा" प्रकाशित हुई जिसमें इनकी कृतियों का प्रकाशन होता। उसका स्मरण चौधरी जी की मीरजापुर की कोठी का धूलिधूसरित नृत्यकक्ष आज भी कराता है। अपने प्रकाशनों की सुविधा के लिए इसी कोठी में आनन्दकादंबिनी मुद्रणालय खोला गया। संवत् 1938 में "आनंदकादंबिनी" नामक मासिक पत्रिका की प्रथम माला प्रकाशित हुई। संवत् 1949 में 'नागरी नीरद' नामक साप्ताहिक का सम्पादन और प्रकाशन आरम्भ किया।


title: बदरीनारायण चौधरी 'प्रेमघन'

text: प्रेमधन जी के साथ आचार्य रामचन्द्र शुक्ल का पारिवारिक-सा सम्बन्ध था। शुक्ल जी शहर के रमईपट्टी मुहल्ले में रहते थे और लंडन मिशन स्कूल में ड्राइंग मास्टर थे। आनन्द कादंबिनी प्रेस में छपाई भी देख लेते थे। चौधरी बंधुओं की सत्प्रेरणा और साहचर्य से अयोध्यानरेश ने युगप्रसिद्ध छन्दशास्त्र और रसग्रन्थ रसकुसुमाकर की रचना करवाई। रसकुसमाकर की व्याख्याशैली, संकलन, भाव, भाषा, चित्र चित्रण में आज तक इस बेजोड़ ग्रंथ को चुनौती देने में कोई रचना समर्थ नहीं हो सकी है यद्यपि यह ग्रंथ निजी व्यय पर निजी प्रसारण के लिए मुद्रित हुआ था। भारतेन्दु जी की आयु 34 वर्ष की थी। मित्र प्रेमधन जी ने इससे पूरी दूनी आयु पाई यानी 68 वर्ष की अवस्था में फाल्गुन शुक्ल 14, संवत् 1978 को आपकी इहलीला समाप्त हो गई।


title: बदरीनारायण चौधरी 'प्रेमघन'

text: प्रेमधन जी आधुनिक हिंदी के आविर्भाव काल में उत्पन्न हुए थे। उनके अनेक समसामयिक थे जिन्होंने हिंदी को हिंदी का रूप देने में सम्पूर्ण योगदान किया। इनमें प्रमुख प्रतापनारायण मिश्र, पण्डित अम्बिकादत्त व्यास, पं॰ सुधाकर द्विवेदी, पं॰ गोविन्दनारायण मिश्र, पं॰ बालकृष्ण भट्ट, ठाकुर जगमोहन सिंह, बाबू राधाकृष्णदास, पं॰ किशोरीलाल गोस्वामी तथा रामकृष्ण वर्मा प्रभृत साहित्यिक थे।


title: बदरीनारायण चौधरी 'प्रेमघन'

text: प्रेमघन की रचनाओं का क्रमशः तीन खंडों में विभाजन किया जाता है : 1. प्रबंध काव्य 2. संगीत काव्य 3. स्फुट निबंध। वे कवि ही नहीं उच्च कोटि के गद्यलेखक और नाटककार भी थे। गद्य में निबंध, आलोचना, नाटक, प्रहसन, लिखकर अपनी साहित्यिक प्रतिभा का बड़ी पटुता से निर्वाह किया है। आपकी गद्य रचनाओं में हास परिहास का पुटपाक होता था। कथोपकथन शैली का आपके "दिल्ली दरबार में मित्रमंडली के यार में देहलवी उर्दू का फारसी शब्दों से संयुक्त चुस्त मुहावरेदार भाषा का अच्छा नमूना है। गद्य में खड़ी बोली के शब्दों का प्रयोग (संस्कृत के तत्सम तथा तद्भव शब्द) आलंकारिक योजना के साथ प्रयुक्त हुआ। प्रेमघन की गद्यशैली की समीक्षा से यह स्पष्ट हो जाता है कि खड़ी बोली गद्य के वे प्रथम आचार्य थे। समालोच्य पुस्तक के विषयों का अच्छी तरह विवेचन करके उसके विस्तृत निरूपण की चाल उन्होंने चलाई (रामचंद्र शुक्ल)।


title: बदरीनारायण चौधरी 'प्रेमघन'

text: उन्होंने कई नाटक लिखे हैं जिनमें "भारत सौभाग्य" 1888 में कांग्रेस महाधिवेशन के अवसर पर खेले जाने के लिए लिखा गया था।


title: बदरीनारायण चौधरी 'प्रेमघन'

text: प्रेमघन का काव्यक्षेत्र विस्तृत था। वे ब्रजभाषा को कविता की भाषा मानते थ। प्रेमघन ने जिस प्रकार खड़ी बोली का परिमार्जन किया, उनके काव्य से स्पष्ट है। "बेसुरी तान" शीर्षक लेख में आपने भारतेन्दु की आलोचना करने में भी चूक न की। प्रेमघन कृतियों का संकलन उनके पौत्र दिनेशनारायण उपाध्याय ने किया है जिसका "प्रेमघन सर्वस्व" नाम से हिंदी साहित्य सम्मेलन ने दो भागों में प्रकाशन किया है। प्रेमघन, हिंदी साहित्य सम्मेलन के तृतीय कलकत्ता अधिवेशन के सभापति (सं. 1912) मनोनीत हुए थे।


title: बदरीनारायण चौधरी 'प्रेमघन'

text: (1) भारत सौभाग्य (2) प्रयाग रामागमन, संगीत सुधासरोवर, भारत भाग्योदय काव्य।


title: बदरीनारायण चौधरी 'प्रेमघन'

text: गद्य पद्य के अलावा आपने लोकगीतात्मक कजली, होली, चैता आदि की रचना भी की है जो ठेठ भावप्रवण मीरजापुरी भाषा के अच्छे नमूने हैं और संभवत: आज तक बेजोड़ भी। कजली कादंबिनी में कजलियों का संग्रह है। प्रेमघन जी का स्मरण हिंदी साहित्य के प्रथम उत्थान का स्मरण है।


title: बदरीनारायण चौधरी 'प्रेमघन'

text: पत्रिका : 1881 को मिर्जापुर से 'आनन्द कादम्बनी' इनके द्वारा ही संपादित की गई।


title: भारतेन्दु मंडल

text: भारतेन्दु हरिश्चंद्र के जीवनकाल में ही कवियों और लेखकों का एक खासा मंडल चारों ओर तैयार हो गया था। हिन्दी साहित्य के इतिहास में इसे भारतेन्दु मंडल के नाम से जाना जाता है। इन सभी ने भारतेंदु हरिश्चंद्र के नेतृत्व में हिन्दी गद्य की सभी विधाओं में अपना योगदान दिया। ये लोग भारतेन्दु की मृत्यु के बाद भी लम्बे समय तक साहित्य साधना करते रहे।


title: भूमि

text: भूमि, पृथ्वी की ठोस सतह को कहते है जो स्थायी रूप से पानी नहीं होता। इतिहास में मानव गतिविधियाँ अधिकतर उन भूमि क्षेत्रों में हुई है जहाँ कृषि, निवास और विभिन्न प्राकृतिक संसाधन होते हैं।


title: घर

text: घर या निवास शरण या आराम की जगह होता है। यह आमतौर पर एक जगह है, जिसमें एक व्यक्ति या एक परिवार के आराम और निजी संपत्ति का भंडारण कर सकते हैं।व्यक्ति अपने परिवार के साथ घर में रहता है। आधुनिकतम घरों में स्वच्छता सुविधाओं के संग ही खाना बनाने की व्यवस्था भी होती है। पशु व जानवर भी अपने अपने घरों में निवास करते हैं, चाहे जंगली हों या पालतू पशु। एक भौतिक स्थान के रूप में 'घर' की परिभाषा वह मकान होती है, जहां शरण या आराम की मानसिक या भावनात्मक तृप्ति प्राप्त हो।


title: बेंजामिन फ्रैंकलिन

text: बेंजामिन फ्रैंकलिन (जनवरी 17, 1706 "जूलियन" यानि जनवरी 6, 1705 "ग्रेगोरियन"}} 17 अप्रैल 1790) संयुक्त राज्य अमेरिका के संस्थापक जनकों में से एक थे। एक प्रसिद्ध बहुश्रुत, फ्रैंकलिन एक प्रमुख लेखक और मुद्रक, व्यंग्यकार, राजनीतिक विचारक, राजनीतिज्ञ, वैज्ञानिक, आविष्कारक, नागरिक कार्यकर्ता, राजमर्मज्ञ, सैनिक, और राजनयिक थे। एक वैज्ञानिक के रूप में, बिजली के सम्बन्ध में अपनी खोजों और सिद्धांतों के लिए वे प्रबोधन और भौतिक विज्ञान के इतिहास में एक प्रमुख शख्सियत रहे। उन्होंने बिजली की छड़, बाईफोकल्स, फ्रैंकलिन स्टोव, एक गाड़ी के ओडोमीटर और ग्लास 'आर्मोनिका' का आविष्कार किया। उन्होंने अमेरिका में पहला सार्वजनिक ऋण पुस्तकालय और पेंसिल्वेनिया में पहले अग्नि विभाग की स्थापना की। वे औपनिवेशिक एकता के शीघ्र प्रस्तावक थे और एक लेखक और राजनीतिक कार्यकर्ता के रूप में, उन्होंने एक अमेरिकी राष्ट्र के विचार का समर्थन किया। अमेरिकी क्रांति के दौरान एक राजनयिक के रूप में, उन्होंने फ्रेंच गठबंधन हासिल किया, जिसने अमेरिका की स्वतंत्रता को संभव बनाने में मदद की।


title: बेंजामिन फ्रैंकलिन

text: फ्रेंकलिन को अमेरिकी मूल्यों और चरित्र के आधार निर्माता के रूप में श्रेय दिया जाता है, जिसमें बचत के व्यावहारिक और लोकतांत्रिक अतिनैतिक मूल्यों, कठिन परिश्रम, शिक्षा, सामुदायिक भावना, स्व-शासित संस्थानों और राजनीतिक और धार्मिक स्वैच्छाचारिता के विरोध करने के संग, प्रबोधन के वैज्ञानिक और सहिष्णु मूल्यों का समागम था। हेनरी स्टील कोमगेर के शब्दों में, "फ्रैंकलिन में प्यूरिटनवाद के गुणों को बिना इसके दोषों के और इन्लाईटेनमेंट की प्रदीप्ति को बिना उसकी तपिश के समाहित किया जा सकता है।" वाल्टर आईज़ेकसन के अनुसार, यह बात फ्रेंकलिन को, "उस काल के सबसे निष्णात अमेरिकी और उस समाज की खोज करने वाले लोगों में सबसे प्रभावशाली बनाती है, जैसे समाज के रूप में बाद में अमेरिका विकसित हुआ।"


title: बेंजामिन फ्रैंकलिन

text: फ्रेंकलिन, एक अखबार के संपादक, मुद्रक और फिलाडेल्फिया में व्यापारी बन गए, जहां "पुअर रिचार्ड्स ऑल्मनैक" और "द पेन्सिलवेनिया गजेट" के लेखन और प्रकाशन से वे बहुत अमीर हो गए। फ्रेंकलिन की विज्ञान और प्रौद्योगिकी के क्षेत्र में दिलचस्पी थी और अपने प्रसिद्ध प्रयोगों के लिए उन्होंने अंतर्राष्ट्रीय ख्याति प्राप्त की. पेन्सिलवेनिया विश्वविद्यालय को स्थापित करने में उन्होंने महत्वपूर्ण भूमिका निभाई और वे अमेरिकी दार्शनिक सोसायटी के पहले अध्यक्ष चुने गए। फ्रेंकलिन अमेरिका में उस वक्त एक राष्ट्रीय नायक बन गए जब उन्होंने उस प्रयास का नेतृत्व किया जिसके तहत संसद पर अलोकप्रिय स्टाम्प अधिनियम को निरस्त करने का दबाव बनाया गया। एक निपुण राजनयिक फ्रैंकलिन को, पेरिस में अमेरिकी मंत्री के रूप में फ्रांसीसियों के बीच व्यापक रूप से सराहा गया और वे फ्रेंको अमेरिकी संबंधों के सकारात्मक विकास में एक प्रमुख व्यक्ति थे। 1775 से 1776 तक, फ्रैंकलिन, कॉन्टिनेंटल कांग्रेस के तहत पोस्टमास्टर जनरल थे और 1785 से 1788 तक, वे सुप्रीम एक्सिक्यूटिव कौंसिल ऑफ़ पेंसिल्वेनिया के अध्यक्ष रहे। अपने जीवन के आखिरी काल में, वे एक सबसे प्रमुख दासप्रथा-विरोधी बन गए।


title: बेंजामिन फ्रैंकलिन

text: उनका रंगीन जीवन और वैज्ञानिक और राजनीतिक उपलब्धि की विरासत और अमेरिका के सबसे प्रभावशाली संस्थापक पिता के रूप में उनकी छवि ने फ्रेंकलिन को सिक्कों और पैसों पर; युद्धपोत; कई शहरों के नामों, काउंटियों, शैक्षिक संस्थानों, हमनामों और कंपनियों; और उनकी मृत्यु के दो से अधिक सदियों के बाद अनगिनत सांस्कृतिक सन्दर्भों में सम्मानित होते देखा।


title: बेंजामिन फ्रैंकलिन

text: फ्रेंकलिन के पिता, जोशिया फ्रैंकलिन का जन्म, एक्टन, नोर्थएम्प्टनशायर, इंग्लैंड में 23 दिसम्बर 1657 को थॉमस फ्रैंकलिन, एक लोहार और किसान और उनकी पत्नी जेन व्हाइट के घर में हुआ। उनकी मां, एबिया फोल्गर का जन्म, नानटाकेट, मेसाचुसेट्स में 15 अगस्त 1667 को, पीटर फोल्गर, एक मिलर और स्कूल शिक्षक और उनकी पत्नी मेरी मोरील एक पूर्व अनुबंधित नौकरानी के यहां हुआ। फोल्गर्स के एक वंशज, जे.ए. फोल्गर ने 19वीं सदी में फोल्गर्स कॉफी की स्थापना की।


title: बेंजामिन फ्रैंकलिन

text: जोशिया फ्रेंकलिन की दो पत्नियों से सत्रह बच्चे हुए. उन्होंने अपनी पहली पत्नी ऐनी चाइल्ड से एक्टन में लगभग 1677 में शादी की और 1683 में उसके साथ बॉस्टन प्रवास किया; प्रवास से पहले उनके तीन बच्चे हुए और प्रवास के बाद चार. उनकी पहली पत्नी की मौत के बाद, 9 जुलाई 1689 को ओल्ड साऊथ मीटिंग हाउस में सैमुएल विलआर्ड ने जोशिया की शादी अबीयाह फोल्गेर से कराई. उनका आठवां बच्चा बेंजामिन, जोशिया फ्रैंकलिन का पन्द्रहवां बच्चा था, साथ ही उनका दसवां और आखरी पुत्र भी था।


title: बेंजामिन फ्रैंकलिन

text: जोशिया फ्रेंकलिन ने, 1670 के दशक में प्यूरिटनवाद को अपनाया. प्यूरिटनवाद, रोमन कथोलिक धर्म के तत्वों से एंग्लिकनवाद को शुद्ध करने के लिए इंग्लैंड का एक प्रोटेस्टेंट आन्दोलन था। प्यूरिटन के लिए तीन बातें महत्वपूर्ण थीं: कि प्रत्येक मण्डली स्व-शासी हो; कि मंत्रियों को मास जैसे अनुष्ठान के बजाय उपदेश देने चाहिए; और यह कि प्रत्येक सदस्य बाइबल का अध्ययन करे ताकि वह एक व्यक्तिगत समझ और परमेश्वर के साथ संबंध विकसित कर सके. प्यूरिटनवाद ने बेंजामिन फ्रैंकलिन के पिता जैसे मध्यम वर्गीय लोगों को अधिक आकर्षित किया, जो शासन की बैठकों, चर्चाओं, अध्ययन और व्यक्तिगत स्वतंत्रता का आनंद लेते थे।


title: बेंजामिन फ्रैंकलिन

text: अमेरिकी लोकतंत्र की जड़ों को, स्व-शासन के इन प्यूरिटनवादी मूल्यों में देखा जा सकता है। इन मूल्यों में, जो बेंजामिन फ्रैंकलिन और अन्य संस्थापक जनकों (जैसे जॉन एडम्स) व्यक्तिगत अधिकार का सम्मान और अन्यायपूर्ण शासन के खिलाफ सक्रिय आक्रोश शामिल था। जोशिया का एक मुख्य प्यूरिटनवादी मूल्य यह था कि कठिन परिश्रम के माध्यम से स्वयं के मूल्य का विकास होता है जो मेहनती व्यक्ति को राजाओं के बराबर बनाता है (बेन फ्रेंकलिन ने अपने पिता की समाधि-पत्थर पर 22:29 नीतिवचन खुदवाया, "सीएस्ट दाऊ अ मैन डिलिजेंट इन हिज़ कॉलिंग, ही शैल स्टैंड बिफोर किंग्स।" कठिन परिश्रम और समानता, दो ऐसे प्यूरिटनवादी मूल्य थे जिसकी शिक्षा बेन फ्रेंकलिन ने आजीवन दी (वही, पृ. 78) और पुअर रिचार्ड्स ऑल्मनैक और अपनी आत्मकथा के माध्यम से इसे व्यापक रूप से प्रसारित किया।


title: बेंजामिन फ्रैंकलिन

text: बेन फ्रेंकलिन की मां, अबिया फोल्गर, एक प्यूरिटन परिवार में जन्मी थीं, जो उन प्रथम तीर्थयात्रियों में से एक था जो तब धार्मिक स्वतंत्रता के लिए मैसाचुसेट्स भाग गया जब इंग्लैंड के किंग चार्ल्स I ने प्रोटेसटेंट को प्रताड़ित करना शुरू किया। वे 1635 में बॉस्टन के लिए रवाना हुए. उनके पिता "ऐसे बाग़ी थे जो औपनिवेशिक अमेरिका को बदलने के लिए निर्दिष्ट थे।" अदालत के क्लर्क के रूप में, उन्हें अमीर ज़मींदारों के साथ मध्यम-वर्गीय दुकानदारों और कारीगरों की वकालत करने के संघर्ष में स्थानीय मजिस्ट्रेट की अवमानना करने के लिए जेल में बंद कर दिया गया था। अपने दादा के नक्शे क़दम पर चलते हुए, बेन फ्रेंकलिन ने पेंसिल्वेनिया कॉलोनी के स्वामित्व वाले अमीर पेन परिवार के खिलाफ लड़ाई जारी रखी।


title: बेंजामिन फ्रैंकलिन

text: बेंजामिन फ्रेंकलिन का जन्म, बॉस्टन, मैसाचुसेट्स, के मिल्क स्ट्रीट पर 17 जनवरी 1706 को हुआ था, और उनका बपतिस्मा ओल्ड साउथ मीटिंग हाउस में हुआ। वे जोशिया फ्रैंकलिन, एक दुकानदार वसा और साबुन और मोमबत्ती निर्माता और उसकी दूसरी पत्नी, आबिया फोल्गर के बेटे थे। जोशिया के 17 बच्चे थे, बेंजामिन पन्द्रहवें बच्चे और सबसे छोटे बेटे थे। जोशिया चाहते थे कि बेन, पादरी के साथ स्कूल जाए लेकिन उनके पास उन्हें दो साल के लिए ही स्कूल भेजने लायक पैसे थे। वे बॉस्टन लैटिन स्कूल गए, लेकिन स्नातक नहीं किया; उन्होंने अत्यधिक पठन द्वारा अपनी शिक्षा जारी रखी. हालांकि "उनके माता-पिता ने फ्रेंकलिन के लिए एक कॅरियर के रूप में चर्च की चर्चा की", उनकी स्कूली शिक्षा तब समाप्त हो गई, जब वे दस वर्ष के थे। इसके बाद उन्होंने कुछ समय तक अपने पिता के लिए काम किया और 12 वर्ष की उम्र में वे अपने भाई जेम्स के एक शिक्षु बन गए, जो एक मुद्रक था जिसने बेन को प्रिंटिंग व्यापार सिखाया. जब बेन 15 वर्ष के थे, जेम्स ने "द न्यू-इंग्लैंड कुरेंट" की स्थापना की जो कालोनियों में पहला सही मायने में स्वतंत्र अखबार था। समाचारपत्र में प्रकाशनार्थ जब एक पत्र लिखने के अवसर से इनकार कर दिया गया, तो फ्रेंकलिन ने एक अधेड़ विधवा का छद्म नाम "मिसेज़ डूगुड" अपनाया. "मिसेज़ डूगुड" के पत्र प्रकाशित हुए और शहर में चर्चा का विषय बन गए। न तो जेम्स और न ही "कुरेंट के पाठकों को चाल के बारे में पता चला और जेम्स को जब पता चला कि वह लोकप्रिय संवाददाता उसका छोटा भाई है तो वह नाराज़ हो गया " .फ्रेंकलिन ने अनुमति के बिना अपने शिक्षु पद को छोड़ दिया और इस वजह से एक भगोड़ा बन गए। "


title: बेंजामिन फ्रैंकलिन

text: 17 साल की उम्र में, फ्रैंकलिन एक नए शहर में नई शुरूआत की तलाश में फिलाडेल्फिया, पेनसिल्वेनिया भाग गए। जब वे पहली बार आए तो उन्होंने शहर की विभिन्न मुद्रण दुकानों में काम किया। तथापि, वे तात्कालिक संभावनाओं से संतुष्ट नहीं थे। कुछ महीनों बाद, एक मुद्रक घराने में काम करने के दौरान, पेंसिल्वेनिया के गवर्नर सर विलियम कीथ ने जाहिरा तौर पर फिलाडेल्फिया में एक और समाचार पत्र की स्थापना के लिए, आवश्यक उपकरण प्राप्त करने के लिए फ्रैंकलिन को लंदन जाने के लिए मनाया। समाचार पत्र के समर्थन के कीथ के वादों को खोखला पाकर, फ्रैंकलिन ने एक मुद्रण दुकान में टाइपसेटर के रूप में काम किया जो अब लंदन के स्मिथफील्ड क्षेत्र में सेंट बार्थोलोमे-द-ग्रेट चर्च है। इसके बाद, वे 1726 में एक व्यापारी थॉमस डेन्हम की मदद से फिलाडेल्फिया लौटे, जिसने फ्रैंकलिन को अपने कारोबार में क्लर्क, दुकानदार और मुनीम के रूप में नियुक्त किया।


title: बेंजामिन फ्रैंकलिन

text: 1727 में, बेंजामिन फ्रेंकलिन ने जो उस वक्त 21 वर्ष के थे, जुन्टो का गठन किया जो "समान विचार वाले महत्वाकांक्षी कारीगरों और दस्तकारों का समूह था, जो अपने समुदाय में सुधार के साथ-साथ खुद में सुधार की उम्मीद रखते थे।" जुन्टो, समसामयिक मुद्दों पर चर्चा के लिए एक समूह था; इसने बाद में फिलाडेल्फिया में कई संगठनों को जन्म दिया।


title: बेंजामिन फ्रैंकलिन

text: पढ़ना, जून्टो का एक बड़ा शगल था, लेकिन पुस्तकें दुर्लभ और महंगी थी। सदस्यों ने एक पुस्तकालय बनाया, जिसमें शुरू में अपनी किताबों को इकट्ठा किया। हालांकि, यह पर्याप्त नहीं था। फ्रेंकलिन ने तब एक सदस्यता पुस्तकालय की परिकल्पना पर विचार किया, जो सभी के पढ़ने के लिए किताबें खरीदने की खातिर सदस्यों से निधि का संग्रह करेगा। यह लाइब्रेरी कंपनी फिलाडेल्फिया का जन्म था: इसका चार्टर फ्रेंकलिन द्वारा 1731 में बनाया गया। 1732 में, फ्रैंकलिन ने पहले अमेरिकी लाइब्रेरियन, लुई टिमोथी को काम पर रखा।


title: बेंजामिन फ्रैंकलिन

text: मूलतः, किताबों को प्रथम लाइब्रेरियन के घरों पर रखा गया, लेकिन 1739 में संग्रह को स्टेट हाउस ऑफ़ पेन्सिलवेनिया की दूसरी मंजिल पर स्थानांतरित कर दिया गया, जिसे अब इंडीपेंडेंस हॉल के रूप में जाना जाता है। 1791 में, एक नई इमारत खास तौर पर पुस्तकालय के लिए बनाई गई। लाइब्रेरी कंपनी, अब एक महान विद्वतापूर्ण और अनुसंधान पुस्तकालय है जिसमें 500,000 दुर्लभ किताबें, पर्चे और ब्रॉडसाइड, 160,000 से अधिक पांडुलिपियां और 75,000 ग्राफिक आइटम हैं।


title: बेंजामिन फ्रैंकलिन

text: डेन्हम की मृत्यु पर, फ्रैंकलिन अपने पूर्व व्यापार में लौट आए. 1730 तक, फ्रैंकलिन ने अपने खुद के एक प्रिंटिंग घराने की स्थापना की और एक समाचार पत्र "द पेंसिल्वेनिया गज़ेट" का प्रकाशक बनने के लिए उपाय निकाला. "गज़ेट" ने फ्रेंकलिन को मुद्रित निबंधों और टिप्पणियों के माध्यम से विभिन्न स्थानीय सुधारों और पहल के लिए आंदोलन का एक मंच दिया. समय के साथ, उनकी टिप्पणी और एक मेहनती और बौद्धिक युवा व्यक्ति के रूप में उनकी एक सकारात्मक छवि की दक्ष प्रस्तुति को काफी सामाजिक सम्मान प्राप्त हुआ। एक वैज्ञानिक और राजनेता के रूप में प्रसिद्धि हासिल करने के बाद भी फ्रेंकलिन, अपने पत्रों पर आदतन बड़े सरल रूप से 'बी. फ्रेंकलिन, प्रिंटर' हस्ताक्षर करते थे।


title: बेंजामिन फ्रैंकलिन

text: 1731 में, फ्रैंकलिन का स्थानीय मेसोनिक लॉज में पदार्पण हुआ। वे 1734 में ग्रैंड मास्टर बन गए, जो पेंसिल्वेनिया में उनकी तेजी से बढ़ती महत्ता का संकेत था। उसी साल उन्होंने अमेरिका में पहली मसोनिक किताब संपादित और प्रकाशित की, जो जेम्स एंडरसन की "कंस्टीट्यूशन ऑफ़ फ्री-मेसन" का पुनर्मुद्रण थी। फ्रेंकलिन, अपने बाकी जीवन एक फ्रीमेसन रहे.


title: बेंजामिन फ्रैंकलिन

text: 17 साल की उम्र में, रीड होम में फ्रेंकलिन जब एक आवासी थे तो उन्होंने 15 वर्षीय डेबोरा रीड को अपना प्रेम प्रस्ताव दिया. उस समय, मां, अपनी युवा बेटी को फ्रैंकलिन के साथ शादी करने की अनुमति देने के बारे में सशंकित थी क्योंकि फ्रैंकलिन, गवर्नर सर विलियम कीथ के अनुरोध पर लंदन रवाना हो रहे थे और उनकी वित्तीय स्थिति अस्थिर थी। हाल ही में उनके अपने पति की मृत्यु हुई थी और श्रीमती रीड ने अपनी बेटी से विवाह करने के फ्रैंकलिन के अनुरोध को अस्वीकार कर दिया.


title: बेंजामिन फ्रैंकलिन

text: जब फ्रेंकलिन लंदन में थे, उनकी यात्रा लम्बी खिंच गई और सर विलियम के समर्थन करने के वादों से संबंधित समस्याएं उत्पन्न हो गई। इस देरी से उत्पन्न परिस्थितियों के कारण शायद, डेबोरा ने जॉन रोजर्स नामक व्यक्ति से शादी कर ली. यह एक दुखद निर्णय साबित हुआ। रोजर्स, अपने ऋण और अभियोजन पक्ष से बचने के लिए डेबोरा के सारे दहेज के साथ शीघ्र ही बारबाडोस भाग गया और उसे छोड़ दिया. रोजर्स के भाग्य का पता नहीं चला और द्विविवाह कानूनों के कारण डेबोरा फिर से विवाह करने के लिए मुक्त नहीं थी।


title: बेंजामिन फ्रैंकलिन

text: फ्रेंकलिन, ने 1 सितम्बर 1730 को डेबोरा रीड के साथ समान-क़ानून विवाह की स्थापना की और युवा विलियम को लेने के अलावा, उनके अपने दो बच्चे हुए. अक्टूबर 1732 को जन्मा पहला, फ्रांसिस फोल्गर फ्रैंकलिन, 1736 में चेचक से मर गया। सारा फ्रैंकलिन, उपनाम सैली, 1743 में पैदा हुई. उसने अंततः रिचर्ड बाख से शादी की, जिससे उसे सात बच्चे हुए और उसने बुढ़ापे में अपने पिता की सेवा की।


title: बेंजामिन फ्रैंकलिन

text: डेबोरा को समुद्र से भय था जिसका मतलब था कि वह फ्रेंकलिन के साथ, उनके काफी अनुरोध के बावजूद उनकी यूरोप की लम्बी यात्राओं में कभी साथ नहीं गई। हालांकि, फ्रैंकलिन ने डेबोरा से मिलने के लिए लंदन नहीं छोड़ा, तब भी नहीं जब नवम्बर 1769 में उसने लिखा कि उसकी बीमारी, लंबे समय तक उनकी अनुपस्थिति के कारण उपजी "असंतुष्ट हताशा" के कारण है। जब बेंजामिन इंग्लैंड की लम्बी यात्रा पर थे, तो डेबोरा रीड फ्रेंकलिन, 1774 में एक दौरे से मर गई।


title: बेंजामिन फ्रैंकलिन

text: 1730 में, 24 साल की उम्र में, फ्रैंकलिन ने सार्वजनिक रूप से विलियम नाम के एक अवैध बेटे का होना स्वीकार किया, जो बाद में न्यू जर्सी का अंतिम लॉयलिस्ट गवर्नर बना. हालांकि विलियम की मां की पहचान अज्ञात रही, शायद एक शिशु बच्चे की जिम्मेदारी ने फ्रेंकलिन को डेबोरा के साथ निवास लेने का एक कारण प्रदान किया। विलियम का पालन-पोषण फ्रेंकलिन के घर में हुआ, लेकिन बाद में ब्रिटिश सरकार द्वारा कालोनियों के साथ किये जा रहे व्यवहार को लेकर उसने अपने पिता के साथ सम्बन्ध तोड़ लिया। फ्रैंकलिन को, विलियम द्वारा राजा के प्रति अपनी वफादारी घोषित करने का फैसला कतई स्वीकार नहीं था।


title: बेंजामिन फ्रैंकलिन

text: उनके बीच सुलह की कोई गुंजाइश तब समाप्त हो गई जब विलियम फ्रेंकलिन, द बोर्ड ऑफ़ एसोसिएटेड लॉयलिस्ट के नेता बन गए - एक अर्ध सैनिक संगठन, जिसका मुख्यालय ब्रिटिश अधिकृत न्यूयॉर्क शहर में था, जिसने अन्य बातों के अलावा, न्यू जर्सी, दक्षिणी कनेक्टिकट और न्यूयॉर्क शहर के उत्तर में काउंटियों में छापामार तबाही छेड़ी. 1782 में ब्रिटेन के साथ शांति की प्रारंभिक बातचीत में "...फ्रेंकलिन ने जोर देकर कहा कि लॉयलिस्ट, जिन्होंने संयुक्त राज्य अमेरिका के खिलाफ हथियार उठाया उन्हें इस दलील से बाहर रखा जाएगा (कि उन्हें एक आम माफी दी जा सकती है). वे निस्संदेह विलियम फ्रैंकलिन के बारे में सोच रहे थे।" विलियम ने ब्रिटिश सेना के साथ न्यूयॉर्क छोड़ दिया. वह इंग्लैंड में बस गया और कभी नहीं लौटा। File:WilliamFranklin.jpeg|विलियम फ्रेंकलिन (1731-1813) File:Sarah Franklin Bache1793.jpg|सारा फ्रेंकलिन बाखे (1743-1808) 1733 में, फ्रेंकलिन ने रिचर्ड सौन्डर्स के छद्म नाम के तहत प्रसिद्ध "पुअर रिचर्ड्स ऑल्मनैक" का प्रकाशन शुरू किया (जिसमें सामग्री मूल और उधार ली गई, दोनों प्रकार की थी), जिस पर उनकी लोकप्रिय प्रतिष्ठा काफी आधारित है। फ्रेंकलिन अक्सर छद्म नाम के तहत लिखते थे। हालांकि यह कोई रहस्य नहीं था कि फ्रैंकलिन ही लेखक थे, उनके रिचर्ड सौन्डर्स चरित्र ने बार-बार इसका खंडन किया। "पुअर रिचर्ड्स के नीतिवचन," इस पंचांग की उक्तियां, जैसे "अ पेन्नी सेव्ड इज़ टू पेंस डिअर" (जिसे अक्सर "अ पेन्नी सेव्ड इज़ अ पेन्नी अर्न्ड" के रूप में गलत उद्धृत किया जाता है), "फिश एंड विज़िटर्स स्टिंक इन थ्री डेज़" वर्तमान आधुनिक दुनिया में आम उद्धरण बने हुए हैं। लोक समाज में ज्ञान का अर्थ होता है किसी भी अवसर के लिए एक उपयुक्त कहावत प्रदान करने की क्षमता और फ्रैंकलिन के पाठक इसमें निपुण हो गए। वे प्रति वर्ष लगभग दस हजार प्रतियां बेचते थे (एक प्रचार संख्या, जो आज के लगभग तीस लाख के बराबर है)।


title: बेंजामिन फ्रैंकलिन

text: 1758 में, जिस वर्ष उन्होंने अल्मनैक के लिए लिखना बंद कर दिया, उन्होंने "फादर अब्रैहम्स सरमन" मुद्रित किया, जिसे द वे टू वेल्थ के रूप में भी जाना जाता है। फ्रेंकलिन की मृत्यु के बाद प्रकाशित उनकी आत्मकथा, इस शैली की कालजयी कृतियों में से एक बन गई।


title: बेंजामिन फ्रैंकलिन

text: डेलाइट सेविंग टाइम (DST) को अक्सर ग़लती से फ्रैंकलिन द्वारा गुमनाम रूप से प्रकाशित एक 1784 के व्यंग्य को समर्पित किया जाता है। आधुनिक DST को पहली बार 1895 में जॉर्ज वर्नन हडसन द्वारा प्रस्तावित किया गया था।


title: बेंजामिन फ्रैंकलिन

text: फ्रेंकलिन एक बहुत बड़े आविष्कारक थे। उनकी कई रचनाओं में बिजली की छड़, ग्लास आर्मोनिका (शीशे का एक उपकरण, जिसे धातु हारमोनिका नहीं समझा जाना चाहिए), फ्रैंकलिन स्टोव, बाइफोकल चश्मा और लचीला मूत्र कैथेटर थे। फ्रेंकलिन ने कभी अपने आविष्कारों का पेटेंट नहीं कराया; अपनी आत्मकथा में उन्होंने लिखा, "... जैसा कि हम दूसरों के आविष्कारों के लाभ से काफी आनंद लेते हैं, हमें अपने किसी भी आविष्कार से दूसरों की सेवा के अवसर से हर्षित होना चाहिए; और ऐसा हमें मुफ्त रूप से और उदारता के साथ करना चाहिए। उनके आविष्कारों में सामाजिक नवाचार भी शामिल हैं, जैसे पेइंग फॉरवर्ड. नवीन विकास करने में फ्रेंकलिन के आकर्षण को परोपकार के रूप में देखा जा सकता है; उन्होंने लिखा है कि उनके वैज्ञानिक कार्यों का उपयोग, कार्यक्षमता बढ़ाने और मानव सुधार के लिए किया जाना चाहिए. ऐसा ही एक सुधार था अपने प्रिंटिंग प्रेस के माध्यम से समाचार सेवाओं में तेजी लाने का प्रयास.


title: बेंजामिन फ्रैंकलिन

text: उप डाकपाल के रूप में, फ्रैंकलिन उत्तर अटलांटिक महासागर संचलन पद्धति में रूचि रखने लगे. 1768 में, पोस्टमास्टर जनरल के रूप में फ्रेंकलिन इंग्लैंड गए और वहां उन्होंने सीमा के औपनिवेशिक बोर्ड द्वारा एक जिज्ञासु शिकायत सुनी: एक औसत व्यापारी जहाज को न्यूपोर्ट, रोड आइलैंड पहुंचने में लगने वाले समय की तुलना में ब्रिटिश मेल जहाज को (जिन्हें पैकेट कहा जाता था) इंग्लैंड से न्यूयॉर्क पहुंचने में कुछ हफ़्ते ज्यादा क्यों लगते हैं, इसके बावजूद कि व्यापारी जहाज लन्दन से छूट कर थेम्स के बाद इंग्लिश चैनल से होते हुए बाद में अटलांटिक पार करते हैं, जबकि पैकेट कॉर्नवॉल में फालमाउथ से सीधे सागर में पहुंचते हैं? उलझन में पड़े फ्रैंकलिन ने अपने चचेरे भाई टिमोथी फोल्गर को, जो एक नानटाकेट व्हेलर कप्तान था और उस समय लंदन में था, रात के खाने पर आमंत्रित किया। फोल्गर ने उनसे कहा कि व्यापारी जहाज, नियमित रूप से गल्फ स्ट्रीम से परहेज करते हैं, जबकि मेल पैकेट के कप्तान सीधे उसमें घुस जाते हैं, तब भी जब अमेरिकी व्हेलर उन्हें बताते हैं कि वे एक तीन मील प्रति घंटे की धारा में जा रहे हैं। फ्रेंकलिन ने फोल्गर और अन्य अनुभवी जहाज कप्तानों के साथ काम किया और उन्होंने गल्फ स्ट्रीम का नक्शा बनाया और उसे जो नाम दिया वह आज भी प्रयोग हो रहा है।


title: बेंजामिन फ्रैंकलिन

text: ब्रिटिश समुद्री कप्तानों को उस धारा को फ्रेंकलिन की सलाह के अनुसार पार करने में कई साल लग गए, लेकिन जब वे कर पाए, तो उन्होंने यात्रा समय में दो सप्ताह की बचत की. फ्रेंकलिन का गल्फ स्ट्रीम चार्ट 1770 में इंग्लैंड में प्रकाशित हुआ, जहां इसे पूरी तरह से नजरअंदाज कर दिया गया। बाद के संस्करण फ्रांस में 1778 में और अमेरिका में 1786 में छपे. चार्ट के ब्रिटिश संस्करण को, जो मूल था, ऐसा नजरअंदाज किया गया कि हर कोई यह मानने लगा कि वह हमेशा के लिए खो गया, पर फिर फिल रिचर्डसन, वुड्स होल समुद्र विज्ञानी और गल्फ स्ट्रीम विशेषज्ञ ने उसे पेरिस में Bibliothèque Nationale में ढूंढ़ निकाला. इसे "न्यूयॉर्क टाइम्स" में आवरण पृष्ट पर स्थान मिला.


title: बेंजामिन फ्रैंकलिन

text: 1743 में, फ्रैंकलिन ने वैज्ञानिक पुरुषों को अपनी खोजों और सिद्धांतों पर चर्चा करने में मदद करने के लिए, अमेरिकी दार्शनिक सोसायटी की स्थापना की. अन्य वैज्ञानिक पड़तालों के साथ, उन्होंने बिजली का अनुसंधान शुरू किया, जिसने उन्हें राजनीति और अर्थोपार्जन की अवधि के बीच बाकी जीवन में व्यस्त रखा.


title: बेंजामिन फ्रैंकलिन

text: 1748 में, प्रिंटिंग से सेवानिवृत्त होते हुए वे अन्य व्यवसायों में चले गए। उन्होंने अपने फोरमैन, डेविड हॉल के साथ भागीदारी बनाई, जिसने फ्रैंकलिन को 18 साल तक दुकान का आधा लाभ प्रदान किया। इस लाभकारी व्यापार व्यवस्था ने अध्ययन के लिए खाली समय प्रदान किया और कुछ ही वर्षों में उन्होंने ऐसी खोजें की, जिसने उन्हें पूरे यूरोप में और विशेष रूप से फ्रांस में शिक्षितों के बीच प्रतिष्ठा दी।


title: बेंजामिन फ्रैंकलिन

text: उनकी खोजों में उनका बिजली का अन्वेषण भी शामिल है। फ्रेंकलिन का प्रस्ताव था कि "विट्रीअस" और "रेसिनस" विद्युत् दो अलग प्रकार के विद्युत् द्रव नहीं हैं (जैसा की विद्युत् को उस समय कहा जाता था), बल्कि अलग-अलग दबावों में एक ही विद्युत् द्रव हैं। उन्हें क्रमशः धनात्मक और ऋणात्मक का नाम देने वाले वे प्रथम व्यक्ति थे, और आवेश संरक्षण सिद्धांत की खोज करने वाले वे प्रथम व्यक्ति थे। 1750 में उन्होंने यह साबित करने के लिए एक प्रयोग का प्रस्ताव प्रकाशित किया कि आकाशीय बिजली विद्युत् है, जिसके लिए उन्होंने एक पतंग को तूफ़ान में उड़ाया, जो विद्युतीय तूफ़ान बनने में सक्षम प्रतीत होता था। 10 मई 1752 को, फ्रांस के थॉमस-फ़्रांकोइस डालीबर्ड ने फ्रेंकलिन के प्रयोग को पतंग के बजाय एक -लम्बे लोहे की छड़ का उपयोग करके किया और उन्होंने बादलों से विद्युतीय चिंगारियां निकालीं. 15 जून को, फ्रैंकलिन ने संभवतः अपना प्रसिद्ध पतंग प्रयोग, फिलाडेल्फिया में किया होगा और एक बादल से सफलतापूर्वक विद्युतीय चिंगारी निकाली होगी, यद्यपि ऐसे सिद्धांत भी हैं जो सुझाते हैं कि उन्होंने यह प्रयोग कभी किया ही नहीं. फ्रेंकलिन के प्रयोग को 1767 में जोसेफ प्रीस्टले की लिखी "हिस्ट्री एंड प्रेसेंट स्टेटस ऑफ़ इलेक्ट्रीसिटी" से पहले तक दर्ज नहीं किया गया था, सबूतों के अनुसार फ्रैंकलिन विलग थे (एक चालक पथ पर नहीं थे, अन्यथा बिजली कड़कने पर उन्हें बिजली का झटका लगने का खतरा रहता). अन्य, जैसे सेंट पीटर्सबर्ग, रूस के जोर्ज विल्हेम रिचमन, फ्रेंकलिन के प्रयोग के कुछ महीने बाद, बिजली के झटके से मारे गए थे। अपने लेखन में, फ्रैंकलिन इंगित करते हैं कि उन्हें खतरे के बारे में पता था और उन्होंने कड़कती बिजली के विद्युतीय होने का प्रदर्शन करने के लिए वैकल्पिक तरीकों को पेश किया, जैसा कि विद्युतीय ज़मीन की अवधारणा के उनके उपयोग में दिखा. यदि फ्रेंकलिन ने इस प्रयोग को वाकई किया था, तो उन्होंने इसे उस तरीके से नहीं किया होगा जैसा कि अक्सर बताया गया है, पतंग को उड़ाना और बिजली के झटके का इंतज़ार करना, क्योंकि यह खतरनाक हो सकता था। लोकप्रिय टीवी कार्यक्रम मिथबस्टर्स ने कथित "एक धागे के सिरे पर चाभी" वाले फ्रैंकलिन प्रयोग की नक़ल की और एक निश्चितता के साथ स्थापित किया कि अगर फ्रेंकलिन ने वास्तव में इस तरह से प्रयोग को किया होता तो वे निस्संदेह ही मारे जाते. इसके बजाय, उन्होंने पतंग का इस्तेमाल एक तूफानी बादल से विद्युत् आवेश इकठ्ठा करने के लिए किया, जिसका मतलब था कि कड़कती बिजली, विद्युतीय थी।


title: बेंजामिन फ्रैंकलिन

text: 19 अक्टूबर को, इंग्लैंड को लिखे एक पत्र में, प्रयोग को दोहराने के लिए निर्देशों के विवरण में फ्रेंकलिन ने लिखा:


title: बेंजामिन फ्रैंकलिन

text: फ्रेंकलिन के विद्युत् प्रयोग ने बिजली की छड़ के उनके आविष्कार को फलित किया। उन्होंने गौर किया कि एक चिकने बिंदु कि बजाय धारदार वाले चालक खामोशी से निरावेशित करने में सक्षम थे और अपेक्षाकृत अधिक दूरी से. उनका अंदाज़ा था कि इस ज्ञान का उपयोग बिजली से इमारतों की रक्षा करने में किया जा सकता है, जिसके तहत "लोहे की एक सीधी छड़, जिसे एक सुई की तरह नुकीला और जंग खाने से रोकने के लिए गिल्ट किया गया है और उन छड़ों के निचले छोर से एक तार भवन के बाहर ज़मीन के अन्दर जाता है; ...क्या ये नुकीली छड़ें एक बादल से चुपचाप निकलने वाली विद्युतीय आग को इमारत के नज़दीक आने से पहले ही खींच लें और इस तरह हमें उस सबसे अचानक और भयानक क्षति से सुरक्षित कर दें. फ्रेंकलिन के अपने ही घर पर प्रयोगों की एक श्रृंखला के बाद, बिजली की छड़ों को 1752 में अकैडमी ऑफ़ फिलाडेल्फिया पर (बाद में पेनसिल्वेनिया विश्वविद्यालय) और पेन्सिलवेनिया स्टेट हाउस (बाद में इंडीपेनडेंस हॉल) पर लगाया गया।


title: बेंजामिन फ्रैंकलिन

text: विद्युत् से संबंधित अपने कार्यों के लिए, फ्रेंकलिन ने 1753 में रॉयल सोसाइटी का कोपले पदक प्राप्त किया और 1756 में वे अठारहवीं सदी के उन कुछ चुनिन्दा अमेरिकियों में से एक बने, जिन्हें सोसाइटी के फेलो के रूप में चुना गया। विद्युत् चार्ज की cgs इकाई को उनके नाम पर रखा गया है: एक "फ्रेंकलिन" (Fr) एक स्टैटकोलम के बराबर है।


title: बेंजामिन फ्रैंकलिन

text: फ्रेंकलिन को, अपने समकालीन लिओनार्ड यूलर के साथ, एकमात्र प्रमुख वैज्ञानिक जिसने क्रिस्टीआन ह्युजेंस के वेव थिओरी ऑफ़ लाईट का समर्थन किया, मूल रूप से शेष वैज्ञानिक समुदाय द्वारा उपेक्षित किया गया। 18वीं सदी के न्यूटन के कोर्पस्कुलर सिद्धांत को सच माना गया; यंग के प्रसिद्ध स्लिट प्रयोग के बाद ही, अधिकांश वैज्ञानिक, ह्युजेंस के सिद्धांत पर विश्वास करने के लिए तैयार हुए।


title: बेंजामिन फ्रैंकलिन

text: 21 अक्टूबर 1743 को, लोकप्रिय मिथक के अनुसार, दक्षिण पश्चिम से चलते हुए एक तूफान ने फ्रेंकलिन को एक चंद्रग्रहण के साक्षी बनने के अवसर से च्युत कर दिया. माना जाता है कि फ्रेंकलिन ने गौर किया कि मौजूदा हवा वास्तव में पूर्वोत्तर से चल रही थी, जो उनके अंदाज़े के विपरीत था। अपने भाई के साथ पत्राचार में फ्रेंकलिन ने जाना कि वही तूफान, ग्रहण के बाद तक बॉस्टन नहीं पहुंचा था, इस तथ्य के बावजूद कि बॉस्टन, फिलाडेल्फिया के पूर्वोत्तर में है। उन्होंने निष्कर्ष निकाला कि तूफान, हमेशा मौजूदा हवा की दिशा में यात्रा नहीं करते, एक अवधारणा जिसने मौसम विज्ञान पर काफी प्रभाव डाला।


title: बेंजामिन फ्रैंकलिन

text: फ्रेंकलिन ने प्रशीतन के एक सिद्धांत को तब जाना, जब उन्होंने एक अत्यंत गर्म दिन में, बहती हवा में एक सूखी कमीज़ की तुलना में एक गीली कमीज़ पहन कर ज़्यादा ठंडक महसूस की. इस घटना को अधिक स्पष्ट रूप से समझने के लिए, फ्रेंकलिन ने प्रयोग किया। 1758 में, कैम्ब्रिज, इंग्लैंड, में फ्रैंकलिन और साथी वैज्ञानिक जॉन हैडली ने एक गर्म दिन में एक पारा थर्मामीटर की गेंद को लगातार ईथर से गीला किया और धौंकनी के उपयोग से ईथर को वाष्पीकृत किया। प्रत्येक वाष्पीकरण के साथ, थर्मामीटर ने कम तापमान पढ़ा और अंततः 7 °F (-14 °C) तक पहुंचा। एक अन्य थर्मामीटर ने कमरे के तापमान को 65 °F (18 °C) पर स्थिर दिखाया. अपने पत्र "कूलिंग बाई इवापोरेशन" में, फ्रेंकलिन ने कहा कि "गर्मी के मौसम के एक गर्म दिन, आदमी ठण्ड से ठिठुरकर मर सकता है।"


title: बेंजामिन फ्रैंकलिन

text: माइकल फैराडे के अनुसार बर्फ की गैर-चालकता पर फ्रेंकलिन के प्रयोग का उल्लेखनीय है, यद्यपि इलेक्ट्रोलाइट्स पर द्रवीकरण के सामान्य प्रभाव के नियम का श्रेय, फ्रेंकलिन को नहीं दिया जाता. हालांकि, पेनसिल्वेनिया विश्वविद्यालय के प्रो॰ ए. डी. बाख द्वारा 1836 में प्रकाशित किया गया, गैर-चालकों, जैसे कांच, की चालकता पर ताप के प्रभाव के नियम का श्रेय फ्रैंकलिन को दिया जा सकता है। फ्रेंकलिन लिखते हैं, "...ताप की एक निश्चित मात्रा, कुछ वस्तुओं को अच्छा चालक बना देगी, जो अन्यथा चालक नहीं बनाते..." और फिर,"...और पानी, जो हालांकि स्वाभाविक रूप से एक अच्छा चालक है, बर्फ के रूप में जमने पर चालक का कार्य नहीं करेगा."


title: बेंजामिन फ्रैंकलिन

text: उम्रदराज़ फ्रेंकलिन ने समुद्र विज्ञान की अपनी सभी खोजों को "मैरीटाइम ऑब्सर्वेशन" में संकलित किया जिसे 1786 में फिलोसोफिकल सोसायटी के "ट्रांज़ेक्शन" द्वारा प्रकाशित किया गया। इसमें समुद्री लंगर, कटमरैन हुल, जल-निरोधी डिब्बे, जहाज़ की बिजली छड़ और एक सूप कटोरा जिसे तूफ़ानी मौसम में भी स्थिर रहने के लिए डिज़ाइन किया गया था।


title: बेंजामिन फ्रैंकलिन

text: फ्रेंकलिन को वायलिन, वीणा और गिटार बजाने के लिए जाना जाता है। उन्होंने संगीत रचना भी की, विशेष रूप से प्रारंभिक शास्त्रीय शैली में एक स्ट्रिंग क्वार्टेट और एक ग्लास हारमोनिका के एक ज्यादा बेहतर संस्करण का आविष्कार किया, जिसमें प्रत्येक ग्लास को अपने आप में घूमने के लिए डिज़ाइन किया गया था और वादक की उंगलियां इसमें स्थिर बनी रहती हैं, बजाय इसके विपरीत तरीके के; इस संस्करण ने जल्द ही यूरोप में अपनी जगह बना ली.


title: बेंजामिन फ्रैंकलिन

text: फ्रेंकलिन एक शौकीन शतरंज खिलाड़ी थे। वे करीब 1733 से शतरंज खेल रहे थे, जिसने उन्हें अमेरिकी उपनिवेशों में अपने नाम से पहचाना जाने वाला प्रथम शतरंज खिलाड़ी बना दिया. "कोलंबियन" पत्रिका में दिसम्बर 1786 में उनका निबंध "मॉरल्स ऑफ़ चेस", अमेरिका में शतरंज पर लिखा गया दूसरा ज्ञात लेख है। शतरंज की प्रशंसा और इसके लिए व्यवहार का एक कोड निर्धारित करने पर लिखा गया यह निबंध, व्यापक रूप से पुनर्मुद्रित और अनूदित किया गया है। उन्होंने और उनके एक दोस्त ने, इतालवी भाषा, जिसका दोनों अध्ययन कर रहे थे, सीखने के एक साधन के रूप में भी शतरंज का इस्तेमाल किया; उनके बीच खेल के विजेता को एक काम सौपने का अधिकार मिलता था, जैसे इतालवी व्याकरण के हिस्से को कंठस्थ करना, जिसे अगली बैठक से पहले हारने वाले को करना होता था। फ्रेंकलिन को मरणोपरांत, 1999 में अमेरिकी शतरंज के हॉल ऑफ फेम में शामिल किया गया।


title: बेंजामिन फ्रैंकलिन

text: 1736 में, फ्रैंकलिन ने अमेरिका की प्रथम स्वयंसेवक अग्निशमन कंपनियों में से एक, यूनियन फायर कंपनी का गठन किया। उसी वर्ष, उन्होंने न्यू जर्सी के लिए जाली-विरोधी नवीन तकनीक पर आधारित एक नई मुद्रा को छापा. अपने पूरे कॅरियर के दौरान, फ्रैंकलिन ने कागज़ी मुद्रा की वकालत की और 1729 में "ए मोडेस्ट इन्क्वायरी इन्टू द नेचर एंड नेसेसिटी ऑफ़ ए पेपर करेन्सी" और अपने प्रिंटर से छपी मुद्रा का प्रकाशन किया। मध्य कॉलोनियों में वे ज्यादा नियंत्रित और इस तरह सफल मौद्रिक प्रयोग करने में प्रभावशाली रहे, जिसने अत्यधिक मुद्रास्फीति के बिना अपस्फीति को रोक दिया. 1766 में, कागज़ी मुद्रा के लिए उन्होंने ब्रिटिश हाउस ऑफ़ कॉमन्स के लिए एक मुद्दा बनाया.


title: बेंजामिन फ्रैंकलिन

text: परिपक्व होने के साथ-साथ, फ्रेंकलिन ने खुद को सार्वजनिक मामलों के साथ और अधिक जोड़ना शुरू किया। 1743 में, उन्होंने द अकैडमी एंड कॉलेज ऑफ़ फिलाडेल्फिया के लिए एक योजना तैयार की. उन्हें 13 नवम्बर 1749 में अकादमी का अध्यक्ष नियुक्त किया गया और यह 13 अगस्त 1751 को खुला. 17 मई 1757 को अपनी पहली शुरूआत में, सात पुरुषों ने स्नातक किया; छः कला स्नातक बने और एक कला निष्णात. इसे बाद में स्टेट ऑफ़ पेन्सिलवेनिया के विश्वविद्यालय के साथ विलय करते हुए पेनसिल्वेनिया विश्वविद्यालय का निर्माण किया गया।


title: बेंजामिन फ्रैंकलिन

text: फ्रेंकलिन, फिलाडेल्फिया की राजनीति में शामिल हो गए और उन्होंने तेज़ी से प्रगति की. अक्टूबर 1748 में उन्हें एक काउंसिलमैन के रूप में चुना गया, जून 1749 में, वे फिलाडेल्फिया के लिए शांति के न्यायाधीश बने और 1751 में, उन्हें पेंसिल्वेनिया विधानसभा के लिए चुना गया। 10 अगस्त 1753 को, फ्रैंकलिन को उत्तर अमेरिका का संयुक्त उप डाकपाल-जनरल नियुक्त किया गया। घरेलू राजनीति में उनका सबसे उल्लेखनीय योगदान डाक व्यवस्था का सुधार था, लेकिन एक राजनेता के रूप में उनकी ख्याति मुख्य रूप से ग्रेट ब्रिटेन और फिर फ्रांस के साथ कालोनियों के संबंधों के संबंध में उनकी राजनयिक सेवाओं पर आधारित है।


title: बेंजामिन फ्रैंकलिन

text: 1751 में, फ्रैंकलिन और डॉ॰ थॉमस बॉण्ड ने एक अस्पताल की स्थापना के लिए पेंसिल्वेनिया विधायिका से एक चार्टर प्राप्त किया। पेंसिल्वेनिया अस्पताल, वजूद में आने वाले संयुक्त राज्य अमेरिका का पहला अस्पताल था।


title: बेंजामिन फ्रैंकलिन

text: 1753 में, हार्वर्ड और येल, दोनों ने उन्हें मानद डिग्री से सम्मानित किया।


title: बेंजामिन फ्रैंकलिन

text: 1754 में, उन्होंने अल्बानी कांग्रेस में पेनसिल्वेनिया के प्रतिनिधिमंडल का नेतृत्व किया। भारतीयों के साथ संबंधों में सुधार और फ्रांस के खिलाफ सुरक्षा के लिए, विभिन्न कॉलोनियों की इस बैठक के लिए इंग्लैंड के बोर्ड ऑफ़ ट्रेड ने अनुरोध किया था। फ्रेंकलिन ने कॉलोनियों के लिए एक व्यापक प्लान ऑफ़ यूनियन का प्रस्ताव रखा. जबकि योजना को नहीं अपनाया गया, इसके तत्वों को परिसंघ अनुच्छेद और संविधान में समाहित किया गया।


title: बेंजामिन फ्रैंकलिन

text: 1756 में, फ्रैंकलिन ने पेंसिल्वेनिया मिलिशिया को संगठित किया (कॉनटिनेंटल सेना में पेंसिल्वेनिया की 103वीं आर्टिलरी और 111वीं इन्फैन्ट्री रेजिमेंट के शीर्षक के अंतर्गत "फिलाडेल्फिया के संबद्ध रेजिमेंट" देखें). सैनिकों के एक रेजीमेंट की भर्ती के लिए उन्होंने तुन टैवर्न को इकट्ठा होने की एक जगह के रूप में इस्तेमाल किया, ताकि देशी अमेरिकियों की बगावत के खिलाफ, जिसने अमेरिकी उपनिवेशों की नाक में दम कर रखा था, लड़ाई कर सके. कथित तौर पर, फ्रैंकलिन को एसोसिएटेड रेजिमेंट का "कर्नल" चुना गया लेकिन उन्होंने इस सम्मान को अस्वीकार कर दिया.


title: बेंजामिन फ्रैंकलिन

text: इसके अलावा 1756 में, फ्रैंकलिन, सोसायटी फॉर द इनकरेजमेंट ऑफ़ आर्ट्स के सदस्य बन गए, विनिर्माण और वाणिज्य (अब रॉयल सोसायटी ऑफ़ आर्ट्स या RSA, जिसे 1754 में स्थापित किया गया था), जिसकी प्रारंभिक बैठकें लंदन के कवेंट गार्डन जिले में कॉफी शॉप्स में होती थीं, क्रैवेन स्ट्रीट पर फ्रैंकलिन के मुख्य निवास के नज़दीक (उनका बचा हुआ एकमात्र घर जिसे 17 जनवरी 2006 को बेंजामिन फ्रैंकलिन हाउस संग्रहालय के रूप में जनता के लिए खोला गया।) अमेरिका लौटने के बाद, फ्रैंकलिन, सोसायटी के संवादी सदस्य बने रहे और सोसायटी के साथ करीबी रूप से जुड़े रहे. RSA ने फ्रैंकलिन के जन्म की 250वीं वर्षगांठ और RSA की उनकी सदस्यता की 200वीं वर्षगांठ मनाने के उपलक्ष्य पर, 1956 में बेंजामिन फ्रैंकलिन पदक की स्थापना की.


title: बेंजामिन फ्रैंकलिन

text: 1757 में, उन्हें एक औपनिवेशिक एजेंट के रूप में पेंसिल्वेनिया विधानसभा द्वारा, कॉलोनी के मालिक पेन परिवार के राजनीतिक प्रभाव के खिलाफ विरोध प्रदर्शन करने के लिए इंग्लैंड भेजा गया। वे वहां पांच साल तक रहे और प्रोप्राइटर के निर्वाचित विधानसभा के कानून को बदलने और अपनी ज़मीन पर कर के भुगतान से उनकी छूट के विशेषाधिकार का अंत करने का प्रयास करते रहे. उनके पास व्हाइटहॉल में प्रभावशाली सहयोगियों की कमी के कारण उनका यह अभियान विफल रहा.


title: बेंजामिन फ्रैंकलिन

text: लंदन में रहने के दौरान, फ्रैंकलिन कट्टरपंथी राजनीति में शामिल हो गए। वे क्लब ऑफ़ ऑनेस्ट व्हिग्स के सदस्य थे, जहां उनके साथ थे रिचर्ड प्राइस जैसे विचारक, जो न्यूइंगटन ग्रीन युनिटेरियन चर्च के मंत्री थे और जिन्होंने क्रांति विवाद को प्रज्वलित किया। क्रैवेन स्ट्रीट में 1757 और 1775 के बीच अपने प्रवास के दौरान, फ्रैंकलिन ने अपनी मकान मालकिन, मार्गरेट स्टीवेन्सन और उनकी मित्रों और सम्बन्धियों के समूह के साथ एक घनिष्ठ सम्बन्ध विकसित कर लिया, विशेष रूप से उनकी बेटी मैरी के साथ, जिसे पोली के रूप में ज़्यादा अच्छी तरह से जाना जाता था।


title: बेंजामिन फ्रैंकलिन

text: 1759 में, वे अपने बेटे के साथ एडिनबर्ग गए और वहां अपनी बातचीत को "मेरे जीवन की "सघनतम" खुशी" के रूप में याद किया। फरवरी 1759 में, सेंट एंड्रयूज विश्वविद्यालय ने उन्हें डॉक्टर ऑफ़ लॉज़ की मानद डिग्री से सम्मानित किया और उसी वर्ष अक्टूबर में उन्हें सेंट एंड्रयूज का फ्रीडम ऑफ़ द बरो प्रदान किया गया।


title: बेंजामिन फ्रैंकलिन

text: 1761. विलियम पोन्सनबाई, द्वितीय अर्ल ऑफ़ बेसबरो और रॉबर्ट हेम्पडेन-ट्रेवर, प्रथम विस्कोंट हेम्पडेन ब्रिटेन के संयुक्त पोस्टमास्टर जनरल, के ज्ञापन द्वारा 12 अगस्त 1761 की तारीख वाले आयोग ने बेंजामिन फ्रैंकलिन और विलियम हंटर को उत्तर अमेरिका का उप पोस्टमास्टर जनरल पुनर्नियुक्त किया जाता है।


title: बेंजामिन फ्रैंकलिन

text: 1762 में, ऑक्सफोर्ड विश्वविद्यालय ने फ्रेंकलिन को उनकी वैज्ञानिक उपलब्धियों के लिए डॉक्टरेट की मानद उपाधि से सम्मानित किया और उसके बाद से वे, "डॉक्टर फ्रेंकलिन" कहलाने लगे. उन्होंने अपने नाजायज़ बेटे, विलियम फ्रैंकलिन के लिए न्यू जर्सी के औपनिवेशिक गवर्नर के रूप में एक पद प्राप्त किया।


title: बेंजामिन फ्रैंकलिन

text: वे बर्मिंघम आधारित प्रभावशाली लूनर सोसायटी में भी शामिल हुए, जिसके साथ उन्होंने नियमित रूप से संवाद बनाए रखा और कभी-कभी, वेस्ट मिडलैंड्स में बर्मिंघम में दौरा भी किया।


title: बेंजामिन फ्रैंकलिन

text: 1763 में, फ्रेंकलिन के पेंसिल्वेनिया से लौटने के तत्काल बाद, पश्चिमी सीमा एक तीव्र युद्ध में फंसी थी, जिसे पोंटिएक विद्रोह के रूप में जाना जाता है। पैक्सटन बॉयज़, बसे हुए लोगों का एक समूह जिसे विश्वास था कि पेंसिल्वेनिया सरकार अमेरिकी इंडियन छापे से उनकी सुरक्षा के लिए कुछ पर्याप्त नहीं कर रही है, उन्होंने सुसक्वेहानोक के इंडियन के एक शांतिपूर्ण समूह की हत्या कर दी और फिर फिलाडेल्फिया पर चढ़ाई की. फ्रेंकलिन ने स्थानीय मिलिशिया को संगठित करने में मदद की ताकि भीड़ के खिलाफ राजधानी की रक्षा की जा सके और फिर पैक्सटन नेताओं के साथ मुलाकात की और उन्हें बिखर जाने के लिए राजी किया। फ्रेंकलिन ने पैक्सटन बॉयज़ के नस्लीय पूर्वाग्रह के खिलाफ लेखन के द्वारा जोरदार हमला बोला. "अगर एक "इंडियन" मुझे घायल करता है," उन्होंने कहा, "तो क्या उस चोट के बदले बाद में मैं सभी "इंडियन" पर हमला करूं?"


title: बेंजामिन फ्रैंकलिन

text: इस समय तक, पेंसिल्वेनिया विधानसभा के कई सदस्य, विलियम पेन के वारिसों से झगड़ रहे थे, जिन्होंने मालिक के रूप में कॉलोनी पर नियंत्रण बनाये रखा था। फ्रेंकलिन ने पेन परिवार के खिलाफ संघर्ष में "स्वामित्व-विरोधी पार्टी" का नेतृत्व किया और मई 1764 में उन्हें पेनसिल्वेनिया सभा का अध्यक्ष चुना गया। स्वामित्व से शाही सरकार में परिवर्तन एक दुर्लभ राजनीतिक गलत अनुमान बना, लेकिन: पेनसिल्वेनिया के लोगों को चिंता थी कि इस तरह का कोई कदम उनके राजनैतिक और धार्मिक स्वतंत्रता को खतरे में डाल सकता है। इन आशंकाओं की वजह से और उनके राजनीतिक चरित्र पर हमलों के कारण, फ्रैंकलिन अक्टूबर 1764 में विधानसभा चुनाव में अपना पद हार गए। स्वामित्व-विरोधी पार्टी ने फ्रेंकलिन को पेन परिवार के स्वामित्व के खिलाफ संघर्ष जारी रखने के लिए इंग्लैंड भेजा, लेकिन इस यात्रा के दौरान, घटनाओं ने तेज़ी से उनके मिशन के स्वरूप को बदला.


title: बेंजामिन फ्रैंकलिन

text: लंदन में, फ्रैंकलिन ने 1765 स्टाम्प अधिनियम का विरोध किया, लेकिन जब वे उसके पारित होने को रोकने में असमर्थ रहे, तो उन्होंने एक अन्य राजनीतिक गलती की और पेन्सिलवेनिया के लिए टिकट वितरक के पद के लिए अपने एक दोस्त की सिफारिश की. पेन्सिलवेनिया के लोगों को गुस्सा आ गया, उनको यह विश्वास हो रहा था कि उन्होंने उस विधेयक का समर्थन किया है और उन लोगों ने फिलाडेल्फिया में उनके घर को नष्ट करने की धमकी दी. फ्रेंकलिन ने जल्दी ही स्टाम्प अधिनियम के औपनिवेशिक प्रतिरोध की हद को समझा और हाउस ऑफ़ कॉमन्स के समक्ष उनकी गवाही, इसके निरस्त करने का कारण बनी. इस के साथ ही, फ्रैंकलिन अचानक इंग्लैंड में अमेरिकी हितों के लिए अग्रणी प्रवक्ता के रूप में उभरे. कॉलोनियों की ओर से उन्होंने लोकप्रिय निबंध लिखे और, जॉर्जिया, न्यू जर्सी और मैसाचुसेट्स ने भी उन्हें राजगद्दी के अपने एजेंट के रूप में नियुक्त किया।


title: बेंजामिन फ्रैंकलिन

text: सितम्बर 1767 में, फ्रैंकलिन ने, अपने हमेशा के यात्रा के साथी, सर जॉन प्रिंगल के साथ पेरिस का दौरा किया। उनकी बिजली की खोजों की खबरें फ्रांस में व्यापक रूप से फैली थी। उनकी प्रतिष्ठा से यह ज़ाहिर था की उनकी मुलाकात कई प्रभावशाली वैज्ञानिकों और नेताओं से हुई और उनकी मुलाकात किंग लुई XV से भी कराई गई.


title: बेंजामिन फ्रैंकलिन

text: लन्दन में 1768 में रहते हुए उन्होंने "अ स्कीम फॉर अ न्यू अल्फाबेट एंड अ रिफॉर्म्ड मोड ऑफ़ स्पेलिंग" में एक ध्वन्यात्मक वर्णमाला को विकसित किया। उनकी सुधार की हुई वर्णमाला में उन्होंने ऐसे छह वर्णों को ख़ारिज कर दिया जो उनके अनुसार अनावश्यक थे (c, j, q, w, x और y) और ऐसी ध्वनियों के लिए छः नए वर्णों को प्रतिस्थापित किया जिनका अभाव उन्हें महसूस हुआ। लेकिन उनकी नई वर्णमाला, अपनी पकड़ नहीं बना पाई और अंततः उन्होंने इस पर दिलचस्पी खो दी.


title: बेंजामिन फ्रैंकलिन

text: 1771 में, फ्रैंकलिन ने इंग्लैंड के विभिन्न भागों से होते हुए लघु यात्राएं की, जिसके दौरान वे लीड्स में जोसेफ प्रिस्टले के साथ, मैनचेस्टर में थॉमस पर्सिवल के साथ और लिचफील्ड में डॉ॰ डारविन के साथ रहे.. फ्रेंकलिन एक सज्जन क्लब के थे (फ्रेंकलिन द्वारा "ऑनेस्ट व्हिग्स" नाम दिया गया) जो घोषित बैठकें आयोजित करता था और इसमें रिचर्ड प्राइस और एंड्रयू किपिस जैसे सदस्य शामिल थे। वे बर्मिंघम के लूनर सोसायटी के भी संवादी सदस्य थे, जिसके अन्य वैज्ञानिक और औद्योगिक दिग्गज सदस्यों में शामिल थे मैथ्यू बोल्टन, जेम्स वाट, जोसिया वेजवुड और इरास्मस डारविन. वे इससे पहले कभी आयरलैंड नहीं गए थे जहां उन्होंने लॉर्ड हिल्सबरो से मुलाकात की और उनके साथ रहे, जो उनके अनुसार विशेष ध्यान देने वाले व्यक्ति थे, लेकिन जिनके बारे में उन्होंने उल्लेख किया है कि "सत्य प्रतीत होने वाले सभी व्यवहार, जिसका मैंने वर्णन किया है, उसका मतलब सिर्फ, घोड़े को थपथपाकर, उसे और अधिक धैर्यवान बनाना है, जबकि लगाम कसी हुई है और उसके दोनों ओर एड़ गहरे व्यवस्थित है" . डबलिन में, फ्रेंकलिन को गैलरी के बजाय आयरिश संसद के सदस्यों के साथ बैठने के लिए आमंत्रित किया गया। वे पहले अमेरिकी थे जिन्हें यह सम्मान दिया गया। आयरलैंड के दौरे के दौरान, वे गरीबी के स्तर को देख कर विह्वल हो गए। आयरलैंड की अर्थव्यवस्था ब्रिटेन के उन्हीं व्यापार नियमों और कानूनों द्वारा प्रभावित थी जिससे अमेरिका नियंत्रित था। फ्रेंकलिन को डर था कि यदि ब्रिटेन का "औपनिवेशिक शोषण" जारी रहा तो अमेरिका को भी वही परिणाम भुगतना पड़ सकता है। स्कॉटलैंड में, स्टर्लिंग के पास उन्होंने लॉर्ड केम्स के साथ पांच दिन बिताए और डेविड ह्यूम के साथ एडिनबर्ग में तीन सप्ताह तक रहे.


title: बेंजामिन फ्रैंकलिन

text: 1773 में, फ्रैंकलिन ने अपने दो सबसे प्रसिद्ध, अमेरिकी समर्थक व्यंग्य निबंध प्रकाशित किये: और "ऍन एडिक्ट बाई किंग ऑफ प्रुशिया" . उन्होंने फ्रांसिस डैशवुड के साथ गुमनाम रूप से "एब्रिजमेंट ऑफ़ द बुक ऑफ़ कॉमन प्रेयर" का भी प्रकाशन किया। इस कृति की असामान्य विशेषताओं में से एक है अंतिम संस्कार, जिसे "जीवित लोगों के स्वास्थ्य और जीवन की रक्षा के लिए" कम करके सिर्फ छः मिनट लम्बा रखा गया।


title: बेंजामिन फ्रैंकलिन

text: फ्रेंकलिन ने मैसाचुसेट्स के गवर्नर थॉमस हचिन्सन और लेफ्टिनेंट गवर्नर एंड्रयू ऑलिवर के निजी पत्र प्राप्त किये जिसने यह साबित कर दिया कि वे लोग बॉस्टन के अधिकारों पर चोट करने के लिए लंदन को प्रोत्साहित कर रहे थे। फ्रेंकलिन ने उन्हें अमेरिका भेजा, जहां उससे और तनाव बढ़ गया। ब्रिटेन के लिए फ्रेंकलिन अब गंभीर संकट भड़काने वाले प्रतीत होने लगे. एक शांतिपूर्ण समाधान के लिए उम्मीदें खत्म हो गई क्योंकि प्रिवी काउंसिल द्वारा उनका व्यवस्थित उपहास उड़ाया गया और अपमानित किया गया। उन्होंने मार्च, 1775 को लंदन छोड़ दिया.


title: बेंजामिन फ्रैंकलिन

text: 5 मई 1775 को फ्रेंकलिन के फिलाडेल्फिया पहुंचने तक, लेक्सिंगटन और कोनकोर्ड में लड़ाई छिड़ने के साथ अमेरिकी क्रांति शुरू हो चुकी थी। न्यू इंग्लैंड मिलिशिया ने बॉस्टन में मुख्य ब्रिटिश सेना को घेर लिया था। पेंसिल्वेनिया असेम्बली ने फ्रैंकलिन को सर्वसम्मति से द्वितीय कॉन्टिनेंटल कांग्रेस का अपना प्रतिनिधि चुना. जून 1776 में, आजादी के घोषणा पत्र का मसौदा तैयार करने वाली कमिटी ऑफ़ फाइव का सदस्य नियुक्त किया गया। हालांकि, गाउट ने उन्हें अस्थायी रूप से अक्षम कर दिया था और वे समिति की अधिकांश बैठकों में भाग लेने में असमर्थ रहे, फ्रेंकलिन ने मसौदे में कई छोटे-मोटे परिवर्तन किए जिसे थॉमस जेफरसन ने उनके पास भेजा.


title: बेंजामिन फ्रैंकलिन

text: हस्ताक्षर किए जाने पर, हैनकॉक की एक टिप्पणी का जवाब देते हुए उन्हें यह कहते हुए उद्धृत किया जाता है कि उन सभी को एक साथ सूली पर चढ़ा देना चाहिए: "हां, हम सभी को वास्तव में, एक साथ फांसी पर चढ़ना चाहिए या अधिक विश्वासपूर्वक हम सभी को अलग-अलग फांसी पर चढ़ना चाहिए."


title: बेंजामिन फ्रैंकलिन

text: दिसम्बर 1776 में, फ्रैंकलिन को संयुक्त राज्य अमेरिका के कमिश्नर के रूप में फ्रांस भेजा गया। वे पासी के पारिसियन उपनगर में एक घर में रहे, जिसे संयुक्त राज्य अमेरिका के समर्थक Jacques-Donatien Le Ray de Chaumont ने दान किया था। फ्रेंकलिन, 1785 तक फ्रांस में रहे. उन्होंने फ्रेंच राष्ट्र के प्रति अपने देश के मामलों का बड़ी सफलता के साथ आयोजन किया जिसमें शामिल है 1778 में एक महत्वपूर्ण सैन्य गठबंधन का निर्माण और 1783 में पेरिस संधि पर वार्ता. फ्रांस में अपने प्रवास के दौरान, फ्रीमेसन के रूप में बेंजामिन फ्रैंकलिन 1779 से 1781 तक Les Neuf Sœurs लॉज के ग्रैंड मास्टर थे। लॉज में उनका नंबर 24 था। वे पेन्सिलवेनिया के पास्ट ग्रैंड मास्टर भी थे। 1784 में, जब फ्रांज मेस्मर ने अपने "पशु चुंबकत्व" के सिद्धांत को प्रचारित करना शुरू किया, जिसे कई लोगों द्वारा अपमानजनक माना गया, लुई XVI ने इसकी जांच के लिए एक आयोग को नियुक्त किया। इनमें शामिल थे रसायनज्ञ अंटोनी लवोसिअर, चिकित्सक जोसेफ इग्नासी गुलोटिन, खगोल विज्ञानी जीन सिल्वेन बैली और बेंजामिन फ्रैंकलिन.


title: बेंजामिन फ्रैंकलिन

text: पेरिस में फ्रेंकलिन ने, फ्रांस में स्वीडन के राजदूत काउंट गुस्ताफ फिलिप क्रयूत्ज़ से मुलाक़ात की. इसलिए, ऐसा विश्वास है कि, स्वीडन वह पहला देश था (ग्रेट ब्रिटेन के बाद), जिसने युवा अमेरिकी गणतंत्र को मान्यता दी और क्रयूत्ज़ और फ्रैंकलिन ने दोनों देशों के बीच मित्रता और वाणिज्य की संधि का मसौदा तैयार किया।


title: बेंजामिन फ्रैंकलिन

text: पेरिस में 27 अगस्त 1783 को फ्रेंकलिन, दुनिया के पहले हाइड्रोजन बैलून की उड़ान के साक्षी बने. प्रोफ़ेसर जैक चार्ल्स और लेस फ्रेरेस रॉबर्ट द्वारा निर्मित "ले ग्लोब" को एक विशाल भीड़ ने चैम्प डे मार्स (आज के एफिल टॉवर की जगह) से प्रक्षेपित होते देखा. इससे, फ्रेंकलिन इतने उत्साहित हुए कि उन्होंने एक मानवयुक्त हाइड्रोजन गुब्बारे की अगली परियोजना के निर्माण के लिए आर्थिक रूप से सदस्यता ले ली. 1 दिसम्बर 1783 को, फ्रेंकलिन को सम्मानित अतिथियों के विशेष स्थान पर बिठाया गया, जब जार्डिन डेस तुलेरिस से "La Charlière" ने उड़ान भरी, जिसे जैक चार्ल्स और निकोलस-रॉबर्ट लुई द्वारा उड़ाया जा रहा था।


title: बेंजामिन फ्रैंकलिन

text: अंतिम रूप से 1785 में घर लौटने के बाद, फ्रैंकलिन ने अमेरिकी स्वतंत्रता के एक विजेता के रूप में जॉर्ज वॉशिंगटन के बाद दूसरा स्थान ग्रहण किया। ले रे ने उनको, जोसेफ डुपलेसिस द्वारा चित्रित एक कमीशन चित्र से सम्मानित किया, जो अब वॉशिंगटन डी.सी. में स्मिथसोनियन इंस्टीट्यूशन के नेशनल पोर्ट्रेट गैलरी में टंगी है। अपनी वापसी के बाद, फ्रैंकलिन दास-विरोधी बन गए और अपने दोनों दासों को मुक्त कर दिया. वे अंततः पेंसिल्वेनिया अबॉलिशन सोसायटी के अध्यक्ष बन गए।


title: बेंजामिन फ्रैंकलिन

text: 1787 में, फ्रैंकलिन ने फिलाडेल्फिया कन्वेंशन के लिए एक प्रतिनिधि के रूप में कार्य किया। उन्होंने एक मानद पद ग्रहण किया और शायद ही कभी बहस में हिस्सा लिया। वे ही एकमात्र ऐसे संस्थापक जनक हैं जो संयुक्त राज्य अमेरिका की स्थापना के सभी चार प्रमुख दस्तावेजों: स्वतंत्रता की घोषणा, पेरिस की संधि, फ्रांस के साथ गठबंधन की संधि और अमेरिकी संविधान के हस्ताक्षरकर्ता हैं।


title: बेंजामिन फ्रैंकलिन

text: 1787 में, लंकास्टर, पेंसिल्वेनिया में प्रमुख मंत्रियों के एक समूह ने, फ्रेंकलिन के सम्मान में उनके नाम पर आधारित एक नए कॉलेज की स्थापना का प्रस्ताव रखा. फ्रेंकलिन ने फ्रेंकलिन कॉलेज के विकास की दिशा में £200 का अनुदान दिया, जिसे अब फ्रैंकलिन और मार्शल कॉलेज कहा जाता है।


title: बेंजामिन फ्रैंकलिन

text: 1771 और 1788 के बीच उन्होंने अपनी आत्मकथा को समाप्त कर दिया. हालांकि यह पहले उनके बेटे को संबोधित थी, बाद में इसे, एक दोस्त के अनुरोध पर मानवता के लाभ के लिए पूरा किया गया।


title: बेंजामिन फ्रैंकलिन

text: अपने बाद के वर्षों में, जब कांग्रेस को गुलामी के मुद्दे से निपटने के लिए मजबूर किया गया, फ्रैंकलिन ने अमेरिकी समाज में अश्वेतों के एकीकरण और गुलामी के उन्मूलन के महत्व को अपने पाठकों को समझाने के लिए कई निबंध लिखे. इन लेखों में शामिल है:


title: बेंजामिन फ्रैंकलिन

text: 1790 में, न्यूयॉर्क और पेन्सिलवेनिया के क्वेकर्स ने दास प्रथा खत्म करने के लिए अपनी याचिका प्रस्तुत की. गुलामी के खिलाफ उनके तर्क को पेंसिल्वेनिया दास-विरोधी सोसायटी और उसके अध्यक्ष, बेंजामिन फ्रेंकलिन का समर्थन प्राप्त हुआ।


title: बेंजामिन फ्रैंकलिन

text: 18 अक्टूबर 1785 को कराये गए विशेष मतदान में, फ्रेंकलिन को सर्वसम्मति से सुप्रीम एक्सिक्यूटिव काउंसिल ऑफ़ पेंसिल्वेनिया का छठा राष्ट्रपति चुना गया, जिन्होंने जॉन डिकिन्सन को प्रतिस्थापित किया। पेन्सिलवेनिया के राष्ट्रपति का पद, आधुनिक गवर्नर के पद के समकक्ष था। यह स्पष्ट नहीं है कि नियमित चुनाव से दो सप्ताह पहले डिकिन्सन को प्रतिस्थापित करने की क्या जरूरत थी। फ्रेंकलिन उस पद पर, किसी अन्य से अधिक तीन साल से कुछ अधिक समय तक रहे और पद के पूर्ण तीन वर्ष की संवैधानिक सीमा को पूरा किया। अपने प्रारंभिक चुनाव के शीघ्र ही बाद, 29 अक्टूबर 1785 को उन्हें एक पूर्ण अवधि के लिए दुबारा चुना गया और एक बार फिर 1786 के शरद में और 31 अक्टूबर 1787 को. आधिकारिक तौर पर, उनका कार्यकाल 5 नवम्बर 1788 को समाप्त हो गया, लेकिन उनके कार्यकाल के "वास्तविक" अंत के बारे में प्रश्नचिह्न लगा है, जिससे यह संकेत मिलता है कि वृद्ध फ्रैंकलिन, काउंसिल के दैनंदिन कार्यों में, अपने कार्यकाल के आखिरी दिनों में सक्रिय रूप से शामिल नहीं रहे होंगे.


title: बेंजामिन फ्रैंकलिन

text: प्रजातंत्र राज्य के अन्य पैरोकारों की तरह, फ्रैंकलिन ने जोर दिया कि नया गणतंत्र तभी चल सकता है जब लोग नैतिक हों. अपनी सारी जिंदगी उन्होंने नागरिक और व्यक्तिगत नैतिकता की भूमिका का पता लगाया, जैसा कि पुअर रिचर्ड्स की सूक्तियों में व्यक्त किया गया था। फ्रेंकलिन एक गैर-सिद्धांतवादी थे, जिनका मानना था कि अपने साथी मनुष्यों के साथ अच्छा बर्ताव बनाए रखने के लिए मनुष्य को संगठित धर्म की आवश्यकता है, लेकिन शायद ही कभी उन्होंने खुद चर्च में भाग लिया। अमेरिकी क्रांति के उनके समर्थन में, भगवान पर उनका विश्वास एक महत्वपूर्ण कारक था। जब बेन फ्रेंकलिन पेरिस में वॉलटैर से मिले और इनलाइटेनमेन्ट के इस महान दूत से अपने पोते को आशीर्वाद देने का आग्रह किया तो वॉलटेर ने अंग्रेज़ी में कहा, "गॉड एंड लिबर्टी" (भगवान और स्वतंत्रता) और आगे जोड़ा, "महाशय फ्रेंकलिन के पोते के लिए यही उपयुक्त मंगल है।"


title: बेंजामिन फ्रैंकलिन

text: फ्रेंकलिन के माता-पिता, दोनों पवित्र प्यूरिटनवादी थे। यह परिवार, प्राचीन साउथ चर्च जाता था, जो बॉस्टन की सबसे उदार प्यूरिटनवादी मण्डली थी, जहां बेंजामिन फ्रेंकलिन को 1706 में बपतिस्मा दिया गया था। इस ऐतिहासिक मण्डली की क्रांतिकारी युद्ध पीढ़ी में शामिल थे सैमुएल एडम्स; न्यायाधीश और रोज़नामचा रखनेवाला सैमुएल सेवॉल; मंत्री और पुस्तक संग्राहक, थॉमस प्रिंस; पॉल रेवेर का 1775 का साथी सवार, विलियम डॉज़. प्राचीन साउथ चर्च ने ओल्ड साउथ मीटिंग हाउस पर सन्स ऑफ़ लिबर्टी के साहसिक कार्यों के माध्यम से क्रांति में महत्वपूर्ण भूमिका निभाई. वहीं, 1773 में, सैमुएल एडम्स ने "युद्ध हूप्स" का संकेत दिया जिसने बॉस्टन टी पार्टी शुरू की. जैसा कि कवि जॉन ग्रीनलीफ व्हिटिअर ने लिखा, "जब तक बॉस्टन, बॉस्टन रहेगा और उसकी खाड़ी की लहरें उठेंगी और गिरेंगी, ओल्ड साउथ चर्च में स्वतंत्रता रहे और सब के अधिकारों के लिए पैरवी करे."


title: बेंजामिन फ्रैंकलिन

text: फ्रेंकलिन की प्यूरिटनवादी माहौल में परवरिश, उनके जीवन में एक केंद्रीय तत्व बना रहा, एक परोपकारी, नागरिक नेता और क्रांतिकारी युद्ध में एक कार्यकर्ता के रूप में. फ्रेंकलिन ने अपनी अधिकांश प्यूरिटनवादी परवरिश को खारिज किया: मुक्ति में विश्वास, नरक, ईसा मसीह की दिव्यता और वास्तव में अधिकांश धार्मिक हठधर्मिता. मनुष्य में नैतिकता और अच्छाई के स्रोत के रूप में और अमेरिकी स्वतंत्रता के लिए ज़िम्मेदार, इतिहास में एक दैवी अभिनेता के रूप में भगवान पर उन्होंने एक मजबूत विश्वास बनाए रखा. उन्होंने अमेरिकी क्रांति के समर्थक के रूप में अक्सर भगवान का आह्वान किया, जैसा कि अधिकांश संस्थापक पीढ़ी ने किया। फ्रेंकलिन ने लिखा, "अत्याचारियों के खिलाफ विद्रोह, भगवान की सेवा है।"


title: बेंजामिन फ्रैंकलिन

text: बेन फ्रेंकलिन के पिता, जो एक गरीब दुकानदार थे, उनके पास प्यूरिटनवादी उपदेशक और पारिवारिक मित्र कॉटन माथर द्वारा लिखित "बोनीफेसिअस: एसेज़ टु दू गुड," पुस्तक की एक प्रति थी, जिसे "फ्रैंकलिन ने अक्सर अपने जीवन पर एक प्रमुख प्रभाव के रूप में उद्धृत किया है". सत्तर वर्षों बाद, फ्रैंकलिन ने कॉटन माथर के बेटे को लिखा, "यदि मैं एक उपयोगी नागरिक हूं, तो जनता इस लाभ के लिए उस किताब की ऋणी है।" फ्रेंकलिन का पहला उपनाम, साइलेंस डूगुड, किताब को और माथेर द्वारा एक प्रसिद्ध व्याख्यान को श्रद्धांजलि अर्पित करता है। पुस्तक ने समाज के लाभ के लिए स्वैच्छिक संगठनों को बनाने के महत्व को सिखाया. कॉटन माथेर ने व्यक्तिगत रूप से एक पड़ोस सुधार समूह की स्थापना की जिसके कि फ्रैंकलिन के पिता सदस्य थे। "फ्रैंकलिन ने परोपकार संगठनों के गठन के प्रति अपनी रूचि कॉटन माथेर और दूसरों से प्राप्त की, लेकिन उनके संगठनात्मक उत्साह और चुम्बकीय व्यक्तित्व ने उन्हें अमेरिकी जीवन के एक स्थायी अंग के रूप में इन तत्वों को रोपित करने में सबसे प्रभावशाली ताकत बना दिया."


title: बेंजामिन फ्रैंकलिन

text: वे बेन फ्रेंकलिन ही थे जिन्होंने संवैधानिक सभा में एक विकट गतिरोध के दौरान, 28 जून 1787 को, इन शब्दों के साथ आम दैनिक प्रार्थना के अभ्यास को सम्मेलन में शुरू किया:


title: बेंजामिन फ्रैंकलिन

text: ... ग्रेट ब्रिटेन के साथ प्रतियोगिता की शुरूआत में, जब हमें खतरे का एहसास था तो हम दैव संरक्षण के लिए इस कमरे में दैनिक प्रार्थना किया करते थे। - हमारी प्रार्थना, श्रीमान, सुनी गई और उनका बड़ी कृपा के साथ उत्तर दिया गया। उन सभी लोगों ने जो उस संघर्ष में व्यस्त थे, हमारे पक्ष में एक ईश्वरीय संरक्षण के उदाहरण को अक्सर देखा होगा... और अब क्या हम उस ताकतवर दोस्त को भूल गए हैं? या हम यह सोचते हैं कि अब हमें उनकी किसी सहायता की जरूरत नहीं है। श्रीमान, मैंने लंबा जीवन जिया है और जितना अधिक मैं जीता हूं, मुझे इस सच्चाई के अधिक ठोस सबूत देखने को मिलते हैं - कि मनुष्यों के मामलों में भगवान नियंत्रित करता है। और अगर एक गौरैया बिना उनकी जानकारी के भूमि पर नहीं गिर सकती, तो क्या यह संभव है कि उनकी सहायता के बिना एक साम्राज्य का उद्भव हो? पवित्र लेखों में हमें आश्वासन दिया गया है, श्रीमान, कि "भगवान अगर बनाना ना चाहे तो बाकी बनाने वाले व्यर्थ में श्रम करते हैं।" मुझे इस पर पूरा विश्वास है; और मैं यह भी मानता हूं कि बिना उनकी सहायता के, हम इस राजनीतिक इमारत में बेबल के निर्माताओं से ज़्यादा सफल नहीं होंगे:...इसलिए मैं विनती करता हूं - स्वर्ग से सहायता और हमारे विचार विमर्श पर उसके आशीर्वाद का आग्रह करती प्रार्थना इस सभा में हमारे काम शुरू करने से पहले हर सुबह आयोजित की जानी चाहिए और इस शहर के एक या एक से अधिक पादरी को इस सेवा में कार्य करने का अनुरोध किया जाए.


title: बेंजामिन फ्रैंकलिन

text: फ्रेंकलिन, संक्षिप्त रूप से फिलाडेल्फिया में एक प्रेस्बिटेरियन चर्च के थे। उसके शीघ्र बाद, वे अमेरिका के एक महान इवान्जेलिकल मंत्री, जॉर्ज व्हाईटफील्ड, "महान जागृति के रोविंग प्रचारकों में सबसे लोकप्रिय", के एक उत्साही समर्थक बन गए। फ्रेंकलिन ने व्हाईटफील्ड के धर्मशास्त्र की सदस्यता नहीं ली, लेकिन उन्होंने व्हाईटफील्ड द्वारा अच्छे काम के माध्यम से भगवान की पूजा करने में लोगों को प्रोत्साहित करने के लिए प्रशंसा की. फ्रेंकलिन ने अपने गजट के मुख पृष्ठ पर व्हाईटफील्ड के उपदेश को छापा. उन्होंने व्हाईटफील्ड के सभी उपदेशों और पत्रिकाओं के प्रकाशन की व्यवस्था की. 1739-41 में फ्रैंकलिन के आधे प्रकाशन व्हाईटफील्ड के थे, जिसने अमेरिका में इवैंजेलिकल आंदोलन की सफलता में मदद की. फ्रेंकलिन, व्हाईटफील्ड की 1770 में मृत्यु तक, उनके आजीवन मित्र और समर्थक रहे.


title: बेंजामिन फ्रैंकलिन

text: जब उन्होंने चर्च जाना बंद कर दिया, तो फ्रैंकलिन ने अपनी आत्मकथा में लिखा:  ...रविवार, मेरे अध्ययन का दिन होने के कारण, मैं कभी धार्मिक सिद्धांतों के बिना नहीं रहा. मैंने कभी शक नहीं किया, उदाहरण के लिए, देवता का अस्तित्व; कि उसने दुनिया बनाई और अपनी कृपा से उसे नियंत्रित करता है; कि मनुष्य का भला करना परमेश्वर के लिए सबसे स्वीकार्य सेवा है; कि हमारी आत्मा अमर है; और सभी अपराधों की सज़ा मिलेगी और पुण्यों को पुरस्कार, यहां चाहे वहां. जिन प्यूरिटनवादी गुण और राजनीतिक मूल्यों के साथ फ्रेंकलिन पले-बढ़े थे, उनके साथ उन्होंने आजीवन प्रतिबद्धता बरकरार राखी और अपने नागरिक कार्यों और प्रकाशन के माध्यम से, वे अमेरिकी संस्कृति में इन मूल्यों को स्थायी रूप से पारित करने में सफल रहे. उनमें "नैतिकता के लिए एक जुनून" था। इन प्यूरिटनवादी मूल्यों में शामिल था समतावाद के प्रति उनका समर्पण, शिक्षा, परिश्रम, बचत, ईमानदारी, संयम, दान और सामुदायिक भावना.


title: बेंजामिन फ्रैंकलिन

text: इन्लाईटेनमेन्ट अवधि में पढ़े गए शास्त्रीय लेखकों ने राजा, अभिजात और आम जनता के पदानुक्रमित सामाजिक क्रम पर आधारित गणतांत्रिक सरकार के एक अमूर्त आदर्श को सिखाया. यह व्यापक रूप से माना जाता था कि अंग्रेज़ों की स्वतंत्रता, सत्ता के उनके संतुलन पर आश्रित है, लेकिन साथ ही विशेषाधिकार प्राप्त वर्ग के लिए पदानुक्रमित सम्मान पर भी. "प्यूरिटनवाद... और मध्य अठारहवीं सदी के इवैन्जलवादी महामारी ने सामाजिक स्तरीकरण की परंपरागत धारणाओं को चुनौती दी" यह उपदेश देकर कि बाइबिल सिखाती है कि सभी लोग बराबर हैं, कि एक आदमी की सही कीमत उसके नैतिक आचरण में निहित है, न कि उसके वर्ग में और यह कि सभी लोगों को बचाया जा सकता है। प्यूरिटनवाद में डूबे और इवैंजेलिकल आंदोलन के एक उत्साही समर्थक, फ्रेंकलिन ने, मोक्ष के सिद्धांतवाद को खारिज कर दिया, लेकिन समतावादी लोकतंत्र की कट्टरपंथी धारणा को गले लगाया.


title: बेंजामिन फ्रैंकलिन

text: इन मूल्यों को सिखाने की फ्रेंकलिन की प्रतिबद्धता भी उनकी प्यूरिटनवादी परवरिश से प्रेरित थी, जिसका जोर "स्वयं में और अपने समाज में नैतिकता और चरित्र पैदा करने" पर था। ये प्यूरिटनवादी मूल्य और उन्हें आने वाली पीढ़ी तक पहुंचाने की इच्छा, फ्रैंकलिन की सर्वोत्कृष्ट अमेरिकी विशेषताओं में से एक थी और इसने राष्ट्र के चरित्र को आकार देने में मदद की. नैतिकता पर फ्रेंकलिन के लेखन की कुछ यूरोपीय लेखकों द्वारा निंदा की गई, जैसे जैकब फुगर द्वारा उनकी महत्वपूर्ण कृति "पोर्ट्रेट ऑफ़ अमेरिकन कल्चर" में. मैक्स वेबर ने फ्रेंकलिन के नैतिक लेखन को प्रोटेस्टेंट नीतियों की उपज माना, जिन नीतियों ने उन सामाजिक परिस्थितियों को निर्मित किया जो पूंजीवाद के जन्म के लिए आवश्यक है।